
ABSTRACT

Referendumul desemnează procedura prin care toţi cetăţenii corpului electoral sunt chemaţi să se pronunţe în mod individual, în funcţie de un cod prestabilit (participanţii trebuie să răspundă la o anumită întrebare, prin alegerea unuia din răspunsurile care însoţesc întrebarea), asupra unei probleme cu caracter real (nu personal), cu titlu deliberativ (rezultatul votului având efecte juridice imediate) sau cu titlu consultativ (rezultatul votului constituind numai un element de apreciere pentru guvernanţi pentru adoptarea sau nu a anumitor decizii/măsuri). 

Termenul şi instituţia juridică a referendumului îşi au originile în dreptul roman, unde gerunziul verbului referare desemna procedura prin care corpul electoral (alcătuit din cetăţenii cu drept de vot) era consultat în mod direct cu privire la o temă precisă, pentru a se conferi legitimitate unei decizii. 

Şi în prezent, referendumul este apreciat ca fiind, prin excelenţă, un instrument al democraţiei directe, prin intermediul căruia votanţii îşi exprimă opinia şi adoptă o decizie (de regulă cu caracter normativ) în mod direct. Referendumul nu constituie o alternativă pentru democraţia parlamentară, iar utilizarea acestuia în mod abuziv poate conduce la minarea legitimităţii şi a rolului parlamentului ca organ reprezentativ al poporului.


Democraţia directă se exercită într-un cadru juridic prestabilit. Baza juridică a referendumului este Constituţia, întrucât referendumul transformă poporul în organ de stat, ale cărui atribuţii şi funcţionare trebuie reglementate (ca şi în cazul parlamentului/guvernului) de legea fundamentală a statului. 

Cu excepţia Belgiei, Olandei şi Maltei, în toate statele membre instituţia referendumului este consacrată constituţional. 


Lucrarea prezintă prevederile constituţionale care reglementează instituţia referendumului în state membre UE, precum şi aspecte comparative privind tipurile de referendum reglementate, în aceste state, de Constituţie. 

I. PREVEDERI CONSTITUŢIONALE PRIVIND REFERENDUMUL ÎN STATE MEMBRE UE
1. AUSTRIA

Constituţia
 consacră mai multe tipuri de referendum: legislativ, constituţional, consultativ şi cel organizat pentru alegerea/demiterea Preşedintelui federal. 
▪ Referendumul legislativ

Este un referendum facultativ, care se organizează pentru orice proiect de lege adoptat de Consiliul Naţional, anterior promulgării acestuia de către Preşedintele Federal. Hotărârea de organizare a referendumului se adoptă cu majoritate de voturi de către membrii Consiliului Naţional.  Referendumul legislativ are efect decizional şi suspensiv.

▪ Referendumul constituţional

Articolul 44.3. conţine dispoziţii referitoare organizarea referendumului pentru revizuirea totală sau parţială a Constituţiei. În cazul revizuirii totale a Constituţiei, referendumul este obligatoriu. Organizarea referendumului pentru revizuirea parţială a Constituţiei poate fi solicitată de 1/3 din numărul membrilor Consiliului Naţional/Consiliului Federal (referendum facultativ).
„Art.44.3. Orice revizuire totală a Constituţiei federale este supusă referendumului, după încheierea procedurii prevăzute la art.42 şi înainte de promulgarea de către Preşedintele federal, în timp ce orice revizuire parţială este supusă referendumului la solicitarea a 1/3 din numărul membrilor Consiliului Naţional sau al Consiliului Federal. (...)“
Ca şi referendumul legislativ, referendumul constituţional are efect decizional şi suspensiv. 

Condiţia validării rezultatului referendumului o reprezintă existenţa unei majorităţi absolute a voturilor valabil exprimate (art.45.1). 


„Art.45.1. Pentru un referendum este decisivă majoritatea absolută a voturilor valabil exprimate. (...)“

▪ Referendumul consultativ

Se organizează asupra unor chestiuni de importanţă naţională (art.49.b). Nu pot face obiect al referendumului consultativ domeniul material al alegerilor, precum şi domeniile care intră în competenţa decizională a  autorităţilor judiciare/administrative. 
„Art.49.b.1. Consultarea poporului asupra unei probleme naţionale  fundamentale cu importanţă generală a cărei soluţionare intră în competenţa legislativului trebuie să se desfăşoare în cazul în care Consiliul Naţional votează acest lucru, pe baza moţiunii depuse de membrii săi sau de Guvernul Federal.  Alegerile şi problemele care intră în competenţa decizională a unui tribunal sau autorităţi administrative nu pot face obiect al consultării poporului.

2. Moţiunea prevăzută la alin.1 trebuie să includă propunerea de formulare a întrebării care urmează a fi adresată în cadrul consultării poporului. Formularea trebuie să constea într-o întrebare la care răspunsul trebuie să fie „Da” sau „Nu” sau în două propuneri alternative de soluţionare.
3. Consultarea poporului se organizează în modalităţi analoge celor prevăzute la articolele 45 şi 46. Dreptul de a vota în cadrul consultării poporului aparţine persoanelor care în ziua desfăşurării consultării au dreptul de a vota la alegerile pentru Consiliul Naţional. Consiliul Electoral Federal trebuie să prezinte rezultatul consultării Consiliului Naţional şi Guvernului Federal.”

▪ Referendumul pentru alegerea/demiterea Preşedintelui federal


Conform art.60.1 din Constituţie, în cazul în care la alegerile prezidenţiale se prezintă un singur candidat, alegerea Preşedintelui federal se face prin referendum:  „Preşedintele federal este ales de către naţiunea Federaţiei prin vot egal, direct, personal, liber şi secret exprimat de bărbaţii şi femeile care au dreptul de a vota pentru Consiliul Naţional. Dacă există un singur candidat, alegerea se desfăşoară sub forma unui referendum. Au aplicabilitate prevederile paragrafelor 5-8 ale articolului 26. (…)”

Conform art.60.6, Adunarea Federală (formată din Consiliul Naţional şi Consiliul Federal) poate convoca organizarea referendumului pentru demiterea Preşedintelui federal, la solicitarea Consiliului Naţional, care a adoptat o moţiune în acest sens. Moţiunea pentru demiterea Preşedintelui se adoptă, cu o majoritate de 2/3, de cel puţin o jumătate din numărul total al membrilor Consiliului Naţional. Referendumul are efect decizional. 

În cazul în care rezultatul referendumului este negativ, respingerea propunerii de demitere are valoare de realegere
 şi determină dizolvarea Consiliului Naţional. 

„Art.60.6. Înainte de expirarea mandatului, Preşedintele federal poate fi revocat prin referendum. Referendumul se organizează la cererea Adunării Federale. Adunarea Federală este convocată în acest scop de către Cancelarul federal, în baza deciziei de revocare adoptată de Consiliul Naţional. Votul în Consiliul Naţional necesită prezenţa a minimum jumătate din numărul membrilor şi obţinerea unei majorităţi de 2/3. Votul Consiliului Naţional împiedică exercitarea în continuare a mandatului de către Preşedintele federal. Respingerea, la referendum, a deciziei revocare echivalează cu o alegere nouă şi are drept consecinţă dizolvarea Consiliului Naţional (art.29, par.1). Nici în acest caz, durata totală a mandatului Preşedintelui federal nu poate depăşi 12 ani.”
2. BELGIA

Constituţia Belgiei nu consacră instituţia referendumului la nivel federal.   Parlamentul este cel care poate adopta o lege specială/hotărâre pentru organizarea unui referendum la nivel federal. 

Articolul 41 din Constituţie consacră însă, instituţia referendumului consultativ comunal: „(…) Domeniile de interes comunal sau provincial pot face obiectul unei consultări populare în comuna sau provincia în cauză.”
3. CEHIA

Constituţia nu conţine dispoziţii privind instituţia referendumului. Art.62, lit.l conţine unica prevedere referitoare la referendumul organizat pentru aderarea Cehiei la UE: „Preşedintele Republicii anunţă convocarea referendumului pentru aderarea Cehiei la UE şi rezultatul acestuia”.

Baza legală a referendumului a constituit-o Legea constituţională nr.515/2002 privind organizarea referendumului pentru aderarea Republicii Cehia la Uniunea Europeană, adoptată de Parlament şi promulgată de Preşedinte.

Referendumul a avut un caracter obligatoriu, iar efectul acestuia a fost unul decizional.

4. DANEMARCA

Constituţia din 5 iunie 1953 
 conţine prevederi referitoare la:

▪ Referendumul legislativ 

Referendumul legislativ este obligatoriu pentru:

- legile care reglementează delegarea anumitor competenţe ale autorităţilor Regatului unor organisme internaţionale înfiinţate printr-un acord comun încheiat cu alte state, în vederea promovării regulilor dreptului internaţional şi a întăririi cooperării interstatale, dacă acestea nu sunt adoptate de către Parlament cu o majoritate de 5/6 din numărul total al parlamentarilor. 
„Art.20

1. Competenţele conferite autorităţilor Regatului de Legea Constituţională pot fi transferate, prin intermediul unei legi şi într-o anumită măsură, autorităţilor internaţionale înfiinţate prin acord reciproc cu alte state pentru promovarea cooperării şi ordinii juridice internaţionale.

2. Adoptarea unui astfel de proiect de lege necesită o majoritate de 5/6 din membrii Parlamentului. Dacă această majoritate nu este obţinută, ci se obţine majoritatea necesară pentru adoptarea proiectelor de lege ordinare, iar Guvernul menţine proiectul, acesta va fi supus alegătorilor parlamentari pentru aprobare sau respingere, conform prevederilor art.42 referitoare la referendumuri.”
- legile de modificare a vârstei majorităţii electorale 
„Art.29

1. Orice persoană de naţionalitate daneză, cu domiciliul stabil în Regat şi care a împlinit vârsta cerută pentru exercitarea dreptului de vot prevăzută la alin.2, are drept de vot în alegerile parlamentare, cu excepţia cazului în care acest drept i-a fost interzis. Prin lege se stabileşte măsura în care o condamnare penală şi ajutorul social acordat calificat de legislaţie ca şi asistenţă socială antrenează decăderea din dreptul de a vota.
2. Vârsta cerută pentru exercitarea dreptului de vot este cea care a obţinut majoritatea voturilor la referendumul organizat în baza Legii din 25 mai 1953. Vârsta electorală poate fi oricând modificată prin lege. Proiectul unei astfel de legi, adoptat de Parlament, nu poate fi promulgat de Rege până când dispoziţia privind modificarea vârstei necesare pentru exercitarea dreptului de vot nu va fi supusă unui referendum, conform prevederilor art.42, alin.5 referitoare la referendum, care nu a avut drept rezultat respingerea proiectului.”
Conform art.42, referendumul legislativ facultativ se organizează pentru un proiect de lege deja adoptat, la solicitarea a 1/3 din membrii Parlamentului. Dacă în termen de 5 zile de la adoptare, Parlamentul retrage legea în cauză, referendumul nu se mai organizează. 

Nu pot fi supuse referendumului legile privind: finanţele publice; autorizarea împrumuturilor de stat; statutul funcţionarilor publici; stabilirea salariilor şi a pensiilor; naturalizările; exproprierile; impozitarea (directă şi indirectă); îndeplinirea unor obligaţii care decurg din tratatele internaţionale ratificate, precum şi anumite texte referitoare la Rege.

Legea supusă referendumului se respinge dacă majoritatea cetăţenilor cu drept de vot care au participat la referendum, reprezentând cel puţin 30% din numărul total al alegătorilor, se pronunţă în acest sens. Respingerea legii se anunţă de către Primul-ministru, în maximum 14 zile de la data desfăşurării referendumului.
„Art.42

1. După adoptarea unui proiect de act normativ de către Parlament, 1/3 din numărul total al parlamentarilor poate solicita Preşedintelui Parlamentului, în 3 zile de la votarea finală a proiectului, convocarea unui referendum pentru proiectul în cauză. Solicitarea se formulează în scris şi trebuie semnată de membrii care o susţin. 

2. În cazurile prevăzute la alin.7, un proiect care poate fi supus referendumului conform alin.6 poate fi promulgat de Rege anterior expirării termenului menţionat la alin.1 sau înaintea desfăşurării referendumului solicitat.

3. În cazul în care s-a solicitat organizarea unui referendum asupra unui proiect de act normativ, în 5 zile lucrătoare de la data adoptării definitive a acestuia, Parlamentul poate decide retragerea proiectului.
4. Dacă Parlamentul nu ia decizia prevăzută la alin.3, acesta transmite Guvernului, într-un termen cât mai scurt, o notificare referitoare la examinarea proiectului normativ prin referendum. Primul-ministru publică proiectul în cauză, însoţit de un comunicat de convocare a referendumului. Conform hotărârii Primului-ministru, referendumul trebuie să aibă loc cel mai devreme în 12 zile lucrătoare şi cel mai târziu în 18 zile lucrătoare calculate de la data publicării proiectului normativ.

5. La referendum, alegătorii votează pro sau contra proiectului normativ. Pentru ca proiectul să fie respins, este necesar ca majoritatea alegătorilor parlamentari participanţi la referendum, reprezentând minimum 30% din numărul total al alegătorilor, să fi votat împotriva proiectului.

6. Nu pot fi supuse referendumului proiectele de lege privind: finanţele; estimările suplimentare şi modificările bugetare; împrumuturile Guvernului; stabilirea numărului şi salariilor funcţionarilor guvernamentali; salarizarea;  pensiile; acordarea cetăţeniei; exproprierea; taxele directe şi indirecte; implementarea obligaţiilor asumate prin tratate. Dispoziţia se aplică şi proiectelor normative prevăzute la art.8, 9, 10 şi 11, precum şi rezoluţiilor prevăzute la art.19 are pot avea formă legală, cu excepţia cazului în care prin lege specială, pentru acestea din urmă, se hotărăşte organizarea unui referendum. Dispoziţiile art.88 se aplică modificărilor constituţionale.
7. În cazuri cu urgenţă deosebită, un proiect normativ care poate fi supus referendumului poate fi promulgat de Rege imediat după adoptare, dacă proiectul conţine o prevedere în acest sens. Dacă 1/3 din numărul total al parlamentarilor solicită, în conformitate cu dispoziţiile art.1, convocarea unui referendum pentru proiectul normativ sau pentru legea promulgată, referendumul se organizează conform dispoziţiilor de mai sus. În cazul respingerii prin referendum a legii, Primul-ministru va face public acest fapt fără întârziere, în cel mult 14 zile de la data desfăşurării referendumului. De la data anunţului, legea devine caducă.

8. (…)
▪ Referendumul constituţional 
Revizuirea Constituţiei  presupune parcurgerea mai multor etape:

- adoptarea, de către Parlament, a legii de modificare a Constituţiei şi convocarea alegerilor legislative;

- dacă Parlamentul nou ales adoptă legea de revizuire constituţională, în termen de 6 luni de la votul final, aceasta este supusă referendumului pentru aprobare/respingere prin vot direct. În cazul în care rata de participare a electoratului la referendum a fost de 40%, majoritatea votanţilor s-au pronunţat în favoarea textului constituţional propus, legea primeşte consimţământul regal şi devine parte integrantă a Constituţiei.

Referendumul constituţional are efect decizional şi suspensiv. 
„Art.88

Dacă Parlamentul adoptă un proiect referitor la o prevedere constituţională nouă şi dacă Guvernul doreşte să-i dea urmare, se convoacă alegeri legislative anticipate. Dacă proiectul este adoptat fără amendamente de către Parlamentul nou constituit după alegeri, acesta trebuie prezentat alegătorilor parlamentari, în 6 luni de la votul final al proiectului, pentru a fi aprobat sau respins prin vot direct. Reguli suplimentare privind acest vot se stabilesc prin lege. Dacă majoritatea participanţilor la vot, reprezentând minimum 40% din numărul total al alegătorilor, a votat în favoarea deciziei Parlamentului, iar Regele promulgă legea, dispoziţia devine parte a Constituţiei.”

▪ Referendumurile consultative nu sunt reglementate prin Constituţie, dar pot fi convocate şi organizate oricând de către Parlament. Referendumul consultativ nu are efect decizional, rezultatele acestuia nefiind obligatorii pentru Parlament.  

5. ESTONIA

Constituţia reglementează două tipuri de referendum: referendumul constituţional şi referendumul legislativ. 
 

▪ Referendumul constituţional 

Dreptul de iniţiativă legislativă pentru revizuirea Constituţiei aparţine unui procent de 1/5 din numărul parlamentarilor şi Preşedintelui Republicii. Exercitarea acestui drept este interzisă pe perioada stării de urgenţă sau de război. (art.161)

Dispoziţiile Capitolului I „Prevederi generale” şi ale Capitolului XV „Revizuirea Constituţiei” pot fi modificate numai prin referendum. (art.162)
Capitolul I conţine prevederi referitoare la: caracterul independent, suveran şi democratic al Republicii; integritatea teritorială; principiile statului de drept şi al separaţiei puterilor; limba oficială; drapelul naţional.
În ceea ce priveşte modificarea Constituţiei, articolul 163 stipulează următoarele: 

„Constituţia se modifică prin lege adoptată:

1. prin referendum;

2. de către Parlament, după dezbaterea acesteia în două legislaturi succesive
;

3. de către Parlament, în cazul unor probleme urgente
.


Legea privind modificarea Constituţiei se dezbate în cadrul a trei şedinţe ale Parlamentului; intervalul dintre prima şi a doua şedinţă este de minimum trei luni, iar cel dintre a doua şi a treia şedinţă, de cel puţin o lună. Modalitatea de revizuire a Constituţiei se stabileşte în cadrul celei de-a treia şedinţe.”

Propunerea de convocare a referendumului asupra proiectului de lege privind modificarea Constituţiei trebuie aprobată cu o majoritate de 3/5 din numărul parlamentarilor. Referendumul se organizează după expirarea unui termen de 3 luni de la data aprobării propunerii. (art.164)

Referendumul constituţional  este obligatoriu şi are efect decizional. 

Legea privind revizuirea Constituţiei este promulgată de către Preşedintele Republicii şi intră în vigoare la data prevăzută în lege, dar nu mai devreme de 3 luni de la data promulgării.

▪ Referendumul legislativ este reglementat de art.105 din Constituţie:

„Parlamentul are dreptul de a supune referendumului un proiect de lege sau orice problemă de interes naţional. 

Decizia poporului se stabileşte prin votul majoritar al participanţilor la vot.  

Legea adoptată prin referendum este imediat promulgată de către Preşedintele Republicii şi devine obligatorie pentru toate instituţiile statului.

În cazul în care majoritatea votanţilor nu se pronunţă în favoarea adoptării proiectului de lege în cauză, Preşedintele Republicii convoacă alegeri legislative extraordinare.”
Referendumul legislativ este facultativ.
Nu pot fi supuse votului referendar proiectele de lege privind: bugetul, impozitele, obligaţiile financiare ale statului, ratificarea sau denunţarea tratatelor internaţionale, declararea sau încetarea stării de urgenţă, probleme referitoare la apărarea naţională. (art.106)

6. Finlanda

Articolul 53 din Constituţie
 consacră numai instituţia referendumului consultativ. Convocarea şi organizarea fiecărui referendum se reglementează prin lege specială, iniţiată de Guvern/parlamentari şi adoptată de Parlament. 

Legea conţine dispoziţii referitoare la data desfăşurării referendumului, la „opţiunile” ce vor fi prezentate cetăţenilor cu drept de vot, precum şi la modul de organizare şi desfăşurare a referendumului.

Efectul referendumului: exclusiv consultativ.

În cazul în care referendumul se desfăşoară simultan cu alegerile naţionale, acesta are loc pe durata a 2 zile. 
7. FRANŢA

Constituţia
 consacră referendumul de interes naţional (legislativ şi constituţional), de interes european
 (convenţional) şi de interes local
. 

▪ Referendumul legislativ  
Conform art.11, la propunerea Guvernului sau la propunerea comună a celor două Camere legislative, Preşedintele Republicii poate supune referendumului: proiecte de lege care se referă la organizarea puterilor publice; proiecte de lege care se referă la politica economică sau socială a naţiunii şi la serviciile publice aferente; proiecte de lege pentru autorizarea ratificării unui tratat care, fără a fi contrar Constituţiei, conţine dispoziţii care ar putea influenţa funcţionarea instituţiilor statului.
 
Domeniul referendumului legislativ este strict delimitat. Astfel, problemele sociale şi  libertăţile publice sunt excluse din domeniul material al referendumului.


În cazul în care referendumul se organizează la propunerea Guvernului, acesta are obligaţia de a prezenta, în cadrul fiecărei Camere legislative, o declaraţie, care este urmată de  dezbateri.


Un referendum legislativ pentru proiectele de lege menţionate poate fi organizat la iniţiativa a 1/5 din numărul membrilor Parlamentului, iniţiativă susţinută de 1/10 din numărul cetăţenilor cu drept de vot înscrişi pe listele electorale. Această iniţiativă ia forma unei propuneri legislative şi nu poate avea ca obiect abrogarea unei dispoziţii legislative care a fost promulgată cu cel puţin 1 an înainte.


Condiţiile de prezentare a propunerii legislative, precum şi cele privind modul în care Consiliul Constituţional verifică respectarea acestora se stabilesc prin lege organică
.


Dacă propunerea legislativă nu a fost examinată de cele două Camere legislative în termenul fixat de legea organică, Preşedintele supune referendumului această propunere.


În cazul în care participanţii la referendum resping propunerea legislativă,  nici o altă propunere de referendum asupra aceluiaşi subiect nu poate fi prezentată anterior expirării unui termen de 2 ani de la data scrutinului referendar.


Dacă rezultatul referendumului este favorabil adoptării proiectului de lege/ propunerii legislative, Preşedintele Republicii promulgă legea în 15 zile de la data anunţării oficiale a rezultatului referendumului.


Referendumul legislativ are caracter facultativ şi efect decizional. 

▪ Referendumul constituţional
Conform art.89,  “Iniţiativa revizuirii Constituţiei aparţine simultan Preşedintelui Republicii, la propunerea Primului ministru şi a membrilor Parlamentului.


Proiectul de lege sau propunerea de revizuire trebuie examinat/examinată în termenele stabilite de alineatul 3 al articolului 42
 şi trebuie votat/votată de cele două Camere în termeni identici. Revizuirea este definitivă după aprobarea prin referendum.


Totuşi, proiectul de revizuire nu se supune referendumului dacă Preşedintele Republicii hotărăşte să-l supună aprobării Parlamentului convocat în Congres; în acest caz, proiectul de revizuire se aprobă cu o majoritate de 3/5 din voturile exprimate. Biroul Congresului este cel al Adunării Naţionale.


Nici o procedură de revizuire care aduce atingere integrităţii teritoriale nu poate fi angajată sau pusă în executare.


Forma republicană de guvernământ nu poate face obiectul unei revizuiri.” 

Referendumul constituţional are efect decizional.

▪ Referendumul convenţional (art.88.5)


Preşedintele Republicii supune referendumului orice proiect de lege privind autorizarea ratificării unui tratat referitor la aderarea unui stat la Uniunea Europeană şi la Comunităţile Europene.


Nu este o competenţă exclusivă a Preşedintelui, întrucât Parlamentul poate autoriza adoptarea unui astfel de proiect de lege, printr-o moţiune adoptată de fiecare Cameră legislativă, în termeni identici, cu o majoritate de 3/5
.

▪ Referendumul la nivel local este reglementat de Titlul XII „Colectivităţile teritoriale” din Constituţie şi de Codul general al colectivităţilor teritoriale (Capitolul II).


Constituţie, Titlul XII „Colectivităţile teritoriale”, Art.72.1:

“Prin lege se stabilesc condiţiile în care alegătorii din fiecare colectivitate teritorială au posibilitatea, prin exercitarea dreptului de petiţionare, de a solicita înscrierea pe ordinea de zi a adunării deliberative a colectivităţii, a unei probleme care intră în competenţa acesteia.

În condiţiile prevăzute de legea organică, proiectele deliberative sau de texte care intră în competenţa unei colectivităţi teritoriale pot, la iniţiativa acesteia, să fie supuse, pe cale de referendum, deciziei alegătorilor din colectivitatea respectivă.

În cazul în care se intenţionează înfiinţarea unei colectivităţi teritoriale cu un statut special sau modificarea organizării acesteia, prin lege se poate decide consultarea alegătorilor înscrişi în colectivităţile interesate. Modificarea limitelor colectivităţilor teritoriale poate oferi posibilitatea consultării alegătorilor în condiţiile prevăzute de lege.”

Codul general al colectivităţilor teritoriale, Capitolul II. Participarea alegătorilor la deciziile locale (art. L01112–1 – L01112–14). Adunarea deliberativă a unei colectivităţi teritoriale poate supune referendumului local orice proiect de act normativ care vizează reglementarea competenţelor colectivităţii (art. L01112–1). De asemenea, potrivit art.L01112 – 2, autorităţile executive ale colectivităţilor teritoriale pot cere adunării deliberative a colectivităţii, supunerea la referendumul local a oricărui proiect de act care vizează atribuţiile autorităţilor executive respective, cu excepţia proiectelor de acte cu caracter individual. În ambele situaţii, adunarea deliberativă a colectivităţii teritoriale stabileşte modalităţile de organizare a referendumului lor, fixează data scrutinului, care nu poate fi în mai puţin de 2 luni de la trimiterea rezultatului deliberării reprezentantului statului în teritoriu. Totodată, se convoacă electorii şi se precizează proiectul de act supus aprobării alegătorilor (art. L01112–3, alin. (1)).
8. GERMANIA


▪ Legea fundamentală
 conţine un singur articol referitor la instituţia referendumului organizat la nivel federal:  articolul 29,  conform căruia “Măsurile de restructurare a teritoriului federal sunt adoptate în baza unei legi federale care trebuie confirmată prin referendum. Landurile în cauză trebuie consultate.”


▪ Referendumul comunal este reglementat în toate landurile (cu excepţia Berlinului). Este un referendum legislativ, deciziile adoptate în funcţie de rezultatul referendumului având aceeaşi valoare juridică pe care o au hotărârile consiliilor municipale.


Principale aspecte referitoare la referendumul comunal:

▪ În toate landurile (cu excepţia Berlinului), o fracţiune a corpului electoral poate solicita organizarea unui referendum comunal. Ca regulă generală, iniţiativa aparţine unui grup de cetăţeni reprezentând 10% sau 15% din numărul votanţilor înscrişi pe listele electorale.

În 7 landuri, se prevede că referendumul comunal poate fi organizat şi din iniţiativa consiliului municipal, printr-o decizie adoptată cu o majoritate simplă sau cu o majoritate de 2/3. 

În alte landuri, iniţiativa consiliului municipal în materie de referendum este restrânsă, chiar inexistentă. 
▪ Obiectul referendumului comunal, definit într-o manieră uşor diferită în codurile comunelor, se referă la: “chestiuni importante” care intră în competenţa comunelor, enumerate limitativ; “anumite subiecte”; toate problemele care intră în competenţa comunelor.

Codurile comunelor exclud din domeniul material al referendumului: problemele bugetare; statutul juridic al aleşilor şi al personalului angajat; organizarea internă a administraţiei municipale; tarifele percepute de întreprinderile de transport, hotărârile privind conturile întreprinderilor comunale şi deciziile luate în cadrul procedurilor judiciare.
9. GRECIA


Art.44 din Constituţie
 conţine prevederi referitoare la referendumul legislativ facultativ.

Astfel, în condiţiile prevăzute de Constituţie, Preşedintele Republicii poate avea competenţe legislative. (art.44.1.) Constituţia conferă Preşedintelui Republicii prerogativa convocării unui referendum asupra problemelor naţionale de însemnătate „crucială”. 

Articolul 44.2 reglementează modul de exercitare a acestei atribuţii, în care se interferează şi se condiţionează reciproc trei autorităţi publice: Guvernul (care elaborează propunerea de organizare a referendumului asupra „unei probleme cruciale”), Parlamentul (care adoptă propunerea Guvernului printr-o rezoluţie adoptată cu majoritate absolută de voturi) şi Preşedintele Republicii (care emite decretul prezidenţial de convocare a referendumului).

Constituţia conferă şi Parlamentului dreptul de a iniţia procedura referendară asupra unor proiecte de lege (deja adoptate) referitoare la probleme sociale importante (grave). 

Propunerea de organizare a referendumului se iniţiază de 2/5 din numărul total al parlamentarilor şi se adoptă cu o majoritate de 3/5. În acest caz, Preşedintele Republicii convoacă referendumul asupra unui proiect de lege privind o situaţie socială importantă, deja adoptat de Parlament. 

Sunt excluse de la această procedură proiectele de lege cu caracter fiscal. 

Pe durata unei legislaturi nu pot fi prezentate mai mult de 2 propuneri privind organizarea referendumului legislativ. 


Dacă rezultatul referendumului este favorabil, legea se promulgă de către Preşedintele Republicii în termen de o lună de la data desfăşurării acestuia.  

Efectele referendumului legislativ: decizional şi suspensiv

„Art. 44

1. În circumstanţe extraordinare de necesitate urgentă şi neprevăzută, Preşedintele Republicii poate emite, la propunerea Cabinetului, acte cu conţinut legislativ. Conform art.72, alin.1, aceste acte se prezintă Parlamentului pentru ratificare, în termen de 40 de zile de la emitere sau 40 de zile de la convocarea sesiunii parlamentare. Dacă nu sunt prezentate Parlamentului în acest termen sau dacă nu sunt ratificate de Parlament în termen de 3 luni de la prezentare, actele în cauză  îşi încetează aplicabilitatea. 

2. Prin decret, Preşedintele Republicii convoacă referendumul asupra unor probleme de importanţă naţională crucială, conform rezoluţiei votate de majoritatea absolută a membrilor Parlamentului, în baza propunerii Cabinetului. Referendumul asupra proiectelor de lege adoptate de Parlament care reglementează probleme sociale importante, cu excepţia problemelor fiscale, se convoacă prin decret de Preşedintele Republicii, dacă acest lucru se aprobă de 3/5 din numărul total al parlamentarilor, în baza propunerii prezentate de 2/5 din numărul total al parlamentarilor, conform prevederilor Regulamentului Parlamentului, ale legii şi ale prezentului paragraf. În cursul unei legislaturi pot fi prezentate numai două propuneri de organizare a referendumului. Dacă proiectul este votat, limita de timp prevăzută la art.42, alin.1 se calculează de la data desfăşurării referendumului.” 

10. IRLANDA

Constituţia
 reglementează două tipuri de referendum: referendumul legislativ (facultativ) şi referendumul constituţional (obligatoriu).

▪ Referendumul legislativ (ordinar) 

Conform articolului 27 din Constituţie, un număr majoritar de senatori şi cel puţin 1/3 din numărul deputaţilor pot adresa Preşedintelui Republicii o petiţie comună, prin care solicită acestuia să nu semneze şi să nu promulge un proiect de lege care conţine o propunere de o importanţă naţională deosebită, pentru a cărui adoptare este necesară aprobarea poporului. Petiţia comună se prezintă Preşedintelui în termen de 4 zile de la data adoptării proiectului în cauză, de către ambele Camere legislative. 

După examinarea petiţiei şi după consultarea Consiliului de Stat, Preşedintele  se pronunţă şi ia o decizie asupra acestui proiect de lege. Astfel, dacă Preşedintele stabileşte că proiectul de lege care face subiectul petiţiei conţine o propunere de importanţă naţională care necesită aprobarea poporului, acesta va comunica decizia luată Primului ministru şi Preşedinţilor celor două Camere legislative, informându-i în acelaşi timp asupra refuzului de a semna şi promulga legea până în momentul în care propunerea va fi aprobată:

 - de către popor, în cadrul referendumului organizat în termen de 18 luni de la data deciziei prezidenţiale sau


- de Camera Deputaţilor, prin rezoluţie adoptată în acelaşi termen (după dizolvarea Parlamentului şi alegerea unui nou Parlament). 

“Art. 27. Acest articol se aplică oricărui proiect de lege - altul decât cel privind modificarea Constituţiei - care, conform articolului 23, a fost adoptat de către ambele Camere ale Parlamentului.  

1. În baza acestui articol, majoritatea membrilor Senatului şi cel puţin o treime din membrii Camerei Deputaţilor pot solicita Preşedintelui Republicii, printr-o petiţie comună, să refuze semnarea şi promulgarea ca lege a oricărui proiect de lege prevăzut în acest articol, motivând că acesta conţine o propunere a cărei importanţă naţională necesită consultarea poporului.  

2. Orice astfel de petiţie trebuie redactată în scris şi semnată de către petiţionari, ale căror semnături trebuie verificate conform prevederilor legale în vigoare.

3. Orice astfel de petiţie trebuie să cuprindă o declaraţie asupra motivului special sau motivelor pe care se întemeiază cererea şi va fi prezentată Preşedintelui în termen de 4 zile de la data la care proiectul a fost adoptat de ambele Camere ale Parlamentului. 

4.1. După primirea petiţiei care i-a fost adresată în baza acestui articol, Preşedintele o examinează şi, după consultarea Consiliului de Stat, pronunţă decizia asupra acesteia, în termen de maximum 10 zile de la data la care proiectul a fost adoptat de ambele Camere ale Parlamentului.

4.2. Dacă proiectul de lege sau una din prevederile acestuia a fost trimis/trimisă Curţii Supreme, în baza art.26 din Constituţie, Preşedintele nu are obligaţia de a examina petiţia, cu excepţia cazului în care sau până în momentul în care Curtea Supremă s-a pronunţat printr-o decizie cu privire la faptul că proiectul ori prevederea nu este contrar/contrară Constituţiei. În cazul în care Curtea Supremă pronunţă o astfel de decizie, Preşedintele nu are obligaţia de a se pronunţa prin decizie asupra petiţiei, înainte de expirarea unui termen de 6 zile de la data la care s-a pronunţat decizia Curţii Supreme.

5.1. În toate cazurile în care Preşedintele decide că proiectul de lege care constituie subiectul petiţiei, în baza acestui articol, conţine o propunere de importanţă naţională şi, prin urmare, trebuie supus aprobării poporului, acesta îl va informa cu acest aspect pe Primul ministru şi pe preşedintele fiecărei Camere a Parlamentului, prin scrisoare semnată şi parafată şi va refuza să semneze şi să promulge proiectul de lege în cauză, cu excepţia situaţiei în care proiectul este aprobat:

i) fie de către popor, prin referendum, în conformitate cu dispoziţiile par.2 al art.47 din Constituţie, în termen de 18 luni de la data deciziei Preşedintelui, 

ii) fie printr-o rezoluţie a Camerei Deputaţilor, adoptată în acelaşi termen, după dizolvarea şi realegerea acestei Camere.

5.2. În cazul în care, în baza acestui articol, propunerea conţinută în proiectul de lege care a făcut subiectul petiţiei a fost aprobată fie de către popor, fie de către Camera Deputaţilor, în conformitate cu prevederile acestui articol, proiectul de lege va fi prezentat Preşedintelui pentru semnare şi promulgare ca lege, iar Preşedintele va semna proiectul de lege şi îl va promulga ca lege. 

6. În toate cazurile în care Preşedintele decide că proiectul de lege subiect al petiţiei, conform acestui articol, nu conţine o propunere de importanţă naţională care necesită consultarea poporului, acesta va comunica decizia sa Primului ministru şi Preşedintelui fiecărei Camere a Parlamentului, prin scrisoare semnată şi parafată, iar proiectul de lege va fi semnat şi promulgat de către Preşedinte, în maximum 11 zile de la data adoptării proiectului de ambele Camere ale Parlamentului.”

▪ Referendumul constituţional

Art.46 din Constituţie reglementează procedura de modificare a Constituţiei. Astfel, potrivit alin.2, orice proiect de lege de revizuire a Constituţiei se iniţiază de către Guvern şi se depune la Camera Deputaţilor; după adoptarea acestuia de către ambele Camere legislative, proiectul de lege se supune referendumului.  


Dacă majoritatea votanţilor se pronunţă în favoarea modificării propuse, proiectul de lege este semnat de către Preşedintele Irlandei, Constituţia fiind modificată în mod corespunzător.

„Art.46


1. Orice prevedere a Constituţiei poate fi amendată prin modificare, adăugare sau abrogare, conform celor stabilite de acest articol.


2. Orice propunere de amendare a Constituţiei se iniţiază de către Camera Deputaţilor sub forma unui proiect care, după adoptarea de ambele Camere ale Parlamentului, se supune, prin referendum, deciziei poporului, în conformitate cu legea în vigoare referitoare la referendum.


3. Orice astfel de proiect se va intitula „Lege privind amendarea Constituţiei”.


4. Legea privind propunerea sau propunerile de amendare a Constituţiei nu poate conţine nici o altă propunere.


5. Dacă sunt îndeplinite condiţiile prevăzute de acest articol şi dacă propunerea a fost corespunzător aprobată de popor, conform prevederilor secţiunii 1 a art.47 din Constituţie, proiectul de lege care conţine propunerea de amendare a Constituţiei se semnează şi se promulgă de către Preşedinte.”


▪ Art. 47 din Constituţie conţine prevederi referitoare la referendum:

“1. Orice propunere de modificare a Constituţiei supusă referendumului, în sensul art. 46 din Constituţie, trebuie aprobată de către popor, cu o majoritate de voturi exprimate în favoarea propunerii de adoptare a legii. 

2.1. Orice propunere, alta decât cea de modificare a Constituţiei, care este supusă referendumului, se consideră respinsă prin veto dacă majoritatea voturilor exprimate în cadrul referendumului respinge adoptarea şi intrarea în vigoare a legii, şi dacă procentul voturilor contra exprimate de 1/3 din numărul alegătorilor înscrişi, este de cel puţin 33%.  

2.2. Orice propunere, alta decât propunerea de modificare a Constituţiei, care este supusă referendumului va fi considerată aprobată de popor, în sensul art.27 din Constituţie, în absenţa respingerii prevăzute la paragraful precedent. 

3. Orice cetăţean care are drept de vot la alegerile pentru membrii Camerei Deputaţilor are dreptul de a vota în cadrul referendumului.

4. Cu respectarea dispoziţiilor de mai sus, referendumul se reglementează prin lege.”

11. ITALIA


Constituţia
 reglementează referendumul la două niveluri: la nivel naţional - referendumul popular abrogativ şi referendumul constituţional - şi la nivel regional.


▪ Referendumul popular abrogativ (art.75)

Este un referendum legislativ organizat pentru abrogarea, totală sau parţială, a unei legi sau a unui act cu valoare de lege. Referendumul abrogativ se organizează la solicitarea unui număr de 500.000 de cetăţeni cu drept de vot sau a unui număr de 5 consilii regionale.  


Sunt excluse din domeniul material al referendumului abrogativ legile din domeniul fiscal, bugetar, legile privind amnistierea şi graţierea, precum şi cele de autorizare a ratificării tratatelor internaţionale. Sunt excluse de asemenea, actele legislative al căror conţinut se stabileşte prin Constituţie (care sunt supuse unei proceduri speciale) sau cele prevăzute de Constituţie ca fiind necesare funcţionării statului.

  
Abrogarea devine efectivă dacă la vot a participat majoritatea cetăţenilor cu drept de vot şi dacă majoritatea votanţilor s-au pronunţat în favoarea acesteia.
 


Parlamentul poate evita organizarea unui referendum legislativ abrogativ prin revizuirea principiilor de bază şi a conţinutului esenţial al legii în cauză.

„Art.75


Referendumul popular se organizează pentru a abroga, total sau parţial, o lege sau o măsură cu forţă de lege, la solicitarea a 500.000 de alegători sau a 5 Consilii Regionale. Nu se organizează referendumuri pentru legile privind impozitele, bugetul, amnistierea şi graţierea sau pentru legile de aprobare a ratificării tratatelor internaţionale. Toţi cetăţenii care au dreptul de a vota pentru Camera Deputaţilor au dreptul de a participa la referendumuri. Propunerea supusă referendumului este aprobată dacă majoritatea alegătorilor cu drept de vot au participat la referendum şi dacă majoritatea voturilor valabil exprimate s-a pronunţat în favoarea acesteia. Procedurile de organizare a referendumului se stabilesc prin lege.”

▪ Referendumul constituţional (art.138)


Legile de revizuire a Constituţiei şi legile constituţionale se adoptă de către fiecare Cameră, după dezbaterea acestora în două şedinţe succesive, care se desfăşoară la un interval de cel puţin 3 luni, dacă sunt aprobate, în cel de-al doilea tur de scrutin, de majoritatea absolută a membrilor fiecărei Camere. 

Aceste legi se supun referendumului popular la solicitarea  făcută, în termen de 3 luni de la publicarea acestora, de 1/5 din membrii unei Camere, de 500.000 de alegători sau de un număr de 5 consilii regionale. Legea care a făcut 

obiectul referendumului nu se promulgă dacă nu a fost aprobată cu majoritate de voturi.

Dacă în cel de-al doilea tur de scrutin, legea a fost aprobată de fiecare Cameră legislativă cu o majoritate de 2/3, referendumul nu se mai organizează.
„Art.138

Legile de revizuire a Constituţiei şi alte legi constituţionale se adoptă de fiecare Cameră, după două dezbateri succesive, care se desfăşoară la interval de minimum 3 luni şi se aprobă cu majoritatea absolută a membrilor fiecărei Camere, în cadrul celui de-al doilea vot.

Legile menţionate se supun referendumului popular în cazul în care, în termen de 3 luni de la publicare, o solicitare în acest sens este făcută de 1/5 din numărul membrilor unei Camere, de 500.000 alegători sau de 5 Consilii Regionale.
Legea supusă referendumului nu se promulgă dacă nu este aprobată cu majoritatea voturilor valabil exprimate.

Referendumul nu se organizează dacă legea a fost adoptată la cel ce-al doilea vot, de către fiecare Cameră, cu o majoritate de 2/3.”


▪ Referendumul la nivel regional 


Constituţia prevede obligativitatea organizării unui referendum regional în cazul unificării/înfiinţării unor regiuni. Referendumul este obligatoriu şi se desfăşoară numai în regiunile în cauză.

“Art.132. 
Dacă un număr de consilii municipale reprezentând cel puţin 1/3 din numărul populaţiilor interesate solicită şi dacă propunerea este aprobată prin referendum de majoritatea acestor populaţii, o lege constituţională, după consultarea Consiliilor regionale, poate reglementa unificarea regiunilor existente sau înfiinţarea de noi regiuni cu un număr de minimum 1 milion de locuitori. Ca urmare a unui referendum, care a exprimat aprobarea majorităţii populaţiilor Provinciei sau Provinciilor în cauză şi a Comunei sau Comunelor în cauză, o lege a Republicii poate permite, după consultarea Consiliilor regionale, ca Provinciile sau Comunele care solicită acest lucru să fie separate de o regiune şi ataşate altei regiuni.”

*


Referendumurile nu se organizează în primele 6 luni/ultimele 12 luni ale legislaturii.

12. LETONIA

Constituţia
 reglementează următoarele tipuri de referendum naţional:

▪ Referendumul  constituţional (obligatoriu)

Conform art.77 „Dacă Parlamentul modifică articolele 1, 2, 3, 4, 6 sau 77 din Constituţie, pentru a capăta forţă juridică şi a intra în vigoare, amendamentele trebuie supuse referendumului naţional.” 

Dispoziţiile constituţionale menţionate privesc: caracterul independent şi democratic al Republicii (1); suveranitatea statului (2); integritatea teritorială (3); limba oficială şi drapel (4); alegerea parlamentului prin vot universal, egal, direct, secret şi proporţional (6). 

▪ Referendumul convenţional (obligatoriu) 

Art.68  prevede:

- organizarea, la propunerea Parlamentului,  a referendumului naţional pentru aderarea Letoniei la UE (par.3);

- organizarea, la solicitarea a cel puţin 1/2 din numărul parlamentarilor, a unui referendum naţional asupra unor modificări substanţiale ale clauzelor referitoare la calitatea Letoniei de membru al UE. (par.4)

▪ Referendumul legislativ  

Articolul 72 prevede următoarele: „Preşedintele are dreptul de a suspenda promulgarea unei legi pe o perioadă de 2 luni. Preşedintele trebuie să suspende promulgarea unei legi, la solicitarea a cel puţin 1/3  din numărul parlamentarilor. Dreptul de suspendare poate fi exercitat de către Preşedinte sau de 1/3 din numărul parlamentarilor, în termen de 10 zile de la adoptarea legii de către Parlament.

Legea suspendată este supusă referendumului naţional la cererea a cel puţin 1/10 din numărul total al alegătorilor. Dacă în perioada de 2 luni mai sus menţionată nu se primeşte o astfel de cerere, legea în cauză este promulgată. În cazul în care Parlamentul revotează legea şi o adoptă cu o majoritate de ¾, referendumul naţional nu se organizează.”

Nu pot fi supuse referendumului legile privind: bugetul; împrumuturile; taxele; tarifele vamale; taxele pentru drumuri; recrutarea militară; declararea şi începerea războiului; tratatele de pace; declararea începerii/încetării stării de urgenţă; mobilizarea şi demobilizarea, precum şi acordurile încheiate cu alte state. (art.73)

Legea suspendată în baza dispoziţiilor art.72 se abrogă prin referendum naţional, dacă numărul votanţilor este de cel puţin jumătate din numărul total al alegătorilor care au participat la ultimele alegeri legislative şi dacă majoritatea s-a pronunţat în favoarea abrogării acesteia. (art.74)

▪ Referendumul organizat în funcţie de decizia Parlamentului asupra unui proiect legislativ prezentat de o fracţiune a corpului electoral 

Constituţia conferă unui număr reprezentând cel puţin 1/10 din numărul total al alegătorilor dreptul de a prezenta Preşedintelui un proiect de lege privind modificarea Constituţiei sau un alt proiect de lege. Preşedintele trimite proiectul în cauză Parlamentului, iar dacă Parlamentul nu adoptă textul în forma iniţiatorului, proiectul de lege va fi supus referendumului naţional. (art.78). 

Proiectul de lege supus referendumului naţional (în baza art.78), se consideră adoptat dacă numărul votanţilor este de cel puţin jumătate din numărul alegătorilor care au participat la ultimele alegeri legislative şi dacă majoritatea acestora s-a pronunţat în favoarea adoptării proiectului. (art.79)

▪ Un tip de referendum specific Letoniei este referendumul pentru dizolvarea Parlamentului. 

Articolul 48 din Constituţie conferă Preşedintelui dreptul de a propune dizolvarea Parlamentului, convocând în acest sens un referendum naţional. În cazul în care peste jumătate din votanţi s-au pronunţat în favoarea dizolvării, Parlamentul se dizolvă şi, în maximum 2 luni de la data dizolvării, se organizează alegeri anticipate. 
„Art. 48 

Preşedintele are dreptul de a propune dizolvarea Parlamentului. Urmare acestei propuneri, se organizează un referendum naţional. Dacă la referendum peste jumătate din voturile exprimate sunt în favoarea dizolvării, Parlamentul se consideră dizolvat, se convoacă noi alegeri, care se organizează în cel târziu 2 luni de la data dizolvării Parlamentului.”

Preşedintele nu a făcut niciodată uz de acest drept, întrucât propunerea de  dizolvare a Parlamentului implică şi riscul pierderii funcţiei prezidenţiale. Astfel, conform art.50, dacă peste jumătate din numărul votanţilor se pronunţă împotriva propunerii de dizolvare a Parlamentului, Preşedintele este revocat din funcţie, urmând ca, pentru perioada rămasă până la expirarea mandatului,  Parlamentul să aleagă un nou Preşedinte. 
„Art. 50

Dacă în cadrul referendumului peste jumătate din voturi sunt exprimate împotriva dizolvării Parlamentului, se consideră că Preşedintele este demis, iar Parlamentul alege un nou Preşedinte pentru continuarea mandatului Preşedintelui demis.”

13. LITUANIA


Constituţia
 acordă o importanţă deosebită instituţiei referendumului. Semnificative în acest sens sunt dispoziţiile articolului 9 care prevăd următoarele:


„Cele mai importante probleme referitoare la stat şi naţiune se hotărăsc prin referendum.


În cazurile stabilite prin lege, Parlamentul are obligaţia de a convoca un referendum.


De asemenea, referendumul se organizează la solicitarea unui număr de minimum 300.000 de cetăţeni cu drept de vot.


Procedura privind convocarea şi organizarea unui referendum se stabilesc prin lege.”

Constituţia consacră următoarele tipuri de referendum: referendumul obligatoriu şi referendumul consultativ. 


▪ Referendumul constituţional obligatoriu

Articolele 147,148,149 din Constituţie conţin dispoziţii referitoare la cazurile în care se organizează referendumul constituţional obligatoriu, precum şi la condiţiile de validare a referendumului şi a rezultatelor acestuia. 

Referendumul constituţional obligatoriu se organizează pentru:


- modificarea  articolului 1 din Constituţie, conform căruia Lituania este o republică independentă şi democratică; propunerea de modificare se adoptă dacă minimum ¾ din numărul votanţilor se pronunţă în favoarea acesteia;

- modificarea Legii constituţionale din 8 iunie 1992 privind nealinierea Lituaniei la alianţele post-sovietice; propunerea de modificare se adoptă dacă cel puţin ¾ din numărul votanţilor se pronunţă în favoarea acesteia;


- aderarea Lituaniei la organizaţiile internaţionale, care implică un transfer parţial al competenţelor organelor guvernamentale către instituţiile organizaţiilor internaţionale în cauză; propunerea se adoptă dacă în favoarea acesteia s-a pronunţat peste jumătate din numărul votanţilor.


- modificarea prevederilor cuprinse în Capitolul XIV - Revizuirea Constituţiei; propunerea de modificare se adoptă dacă peste ½ din numărul votanţilor s-au pronunţat în favoarea acesteia. 
Articolele 147-148 din Constituţie conţin prevederi referitoare la competenţa Parlamentului de a elabora şi adopta propuneri de revizuire a prevederilor constituţionale – altele decât cele cuprinse în capitolele mai sus menţionate. 

Propunerea legislativă pentru revizuirea/completarea Constituţiei poate fi prezentată de cel puţin ¼ din numărul total al parlamentarilor sau de minimum 300.000 de alegători. Propunerea se examinează şi se votează în cadrul a două şedinţe ale plenului (intervalul dintre şedinţe fiind de cel puţin 3 luni). Propunerea de revizuire se consideră adoptată dacă, la fiecare şedinţă, cel puţin 2/3 din numărul total al parlamentarilor s-au pronunţat în favoarea acesteia. În cazul respingerii, propunerea în cauză poate fi redepusă după expirarea unei perioade de 1 an.

Referendumul constituţional obligatoriu este validat dacă rata de participare este de peste ½ din numărul total al alegătorilor. 


Preşedintele Republicii semnează şi promulgă legea de revizuire a Constituţiei în termen de 5 zile de la data desfăşurării referendumului. În caz contrar, legea intră în vigoare la data semnării şi promulgării de către Preşedintele Parlamentului. Legea de revizuire a Constituţiei intră în vigoare după expirarea unui termen de cel puţin o lună de la adoptare.(art.149)

„Art.147


O moţiune de revizuire sau de completare a Constituţiei Republicii Lituania poate fi prezentată Parlamentului de un grup reprezentând cel puţin ¼ din numărul total al parlamentarilor sau de minimum 300.000 de alegători.


Pe durata stării de urgenţă sau a legii marţiale, Constituţia nu poate fi revizuită.

Art.148


Dispoziţia art.1 din Constituţie „Statul Lituania este o republică democratică independentă” poate fi modificată numai prin referendum cu condiţia ca cel puţin de ¾ din cetăţenii cu drept de vot din Lituania să voteze în favoarea propunerii de modificare.

Prevederile din Capitolul I „Statul Lituania” şi din Capitolul XIV „Revizuirea Constituţiei pot fi modificate numai prin referendum.


Modificările Constituţiei referitoare la alte capitole din Constituţiei trebuie examinate şi votate de către Parlament de două ori. Între cele două voturi trebuie să treacă o perioadă de minimum 3 luni. Proiectul de lege privind revizuirea Constituţiei se consideră adoptat de către Parlament dacă, în cadrul fiecărui vot, minimum 2/3 din numărul total al parlamentarilor votează în favoarea acestuia.


O modificare a Constituţiei care nu a fost adoptată poate fi supusă Parlamentului pentru reexaminare nu mai devreme de  expirarea unui an.

Art.149


Preşedintele Republicii semnează legea adoptată privind revizuirea Constituţiei şi o promulgă oficial în 5 zile.


Dacă Preşedintele Republicii nu semnează şi nu promulgă legea în termenul prevăzut, această lege intră în vigoare în momentul în care Preşedintele Parlamentului o semnează şi o promulgă.


Legea privind modificarea Constituţiei intră în vigoare nu mai devreme de o lună de la adoptare.”


▪ Referendumul legislativ

Conform art.69 din Constituţie, legile sau anumite prevederi legale pot fi adoptate şi prin referendum naţional. 


Referendumul legislativ este obligatoriu în cazul în care 300.000 de cetăţeni cu drept de vot sau Parlamentul solicită adoptarea unui text normativ prin referendum (art.4.2. din Legea din 2002 privind referendumul).


Textul normativ este adoptat dacă peste 1/2 jumătate din numărul votanţilor, reprezentând minimum 1/3 din numărul alegătorilor s-au pronunţat în favoarea acestuia.  


Orice lege sau text normativ adoptat prin referendum se promulgă de Preşedintele Republicii în termen de 5 zile de la data desfăşurării referendumului. În caz contrar, legea intră în vigoare după semnarea şi promulgarea acesteia de către Preşedintele Parlamentului.


▪ Referendumul consultativ (deliberativ) se organizează la solicitarea unui număr de 300.000 de cetăţeni cu drept de vot sau de către Parlament, asupra unor probleme importante pentru naţiune şi stat, altele decât cele pentru care se organizează referendumul obligatoriu


Referendumul este validat dacă rata de participare este de peste 1/2 din numărul total al alegătorilor.


Dacă peste jumătate sau cel puţin o jumătate din numărul cetăţenilor care au participat la referendum s-a pronunţat în favoarea propunerii, aceasta se consideră a fi adoptată. Implementarea propunerii adoptate prin referendum este supusă dezbaterii Parlamentului, conform procedurii stabilite prin Regulament, în termen de 1 lună de la anunţarea rezultatului pozitiv al referendumului. 


În cazul invalidării referendumului ca urmare a absenteismului, se consideră că referendumul nu a avut loc, iar opiniile exprimate de participanţii la referendum pot fi examinate de către Parlament în cadrul procedurii legislative obişnuite. 

14. LUXEMBOURG

Art.51.7 din Constituţie
 prevede posibilitatea consultării alegătorilor, prin referendum, „în cazurile şi condiţiile stabilite prin lege”.

▪ Referendumul constituţional


 Art.114 conţine dispoziţii referitoare la revizuirea Constituţiei şi la referendumul constituţional. Astfel, orice revizuire a Constituţiei trebuie adoptată în aceiaşi termeni de către Camera Deputaţilor, prin două voturi succesiv şi separat exprimate la interval de cel puţin 3 luni. Legea de revizuire se adoptă cu o majoritate de cel puţin 2/3 din numărul voturilor exprimate de parlamentari.

Textul adoptat în prima lectură de către Camera Deputaţilor este supus referendumului - care se substituie celui de-al doilea vot al Camerei -, dacă în termen de două luni de la exprimarea primului vot, acest lucru se solicită de peste ¼ din numărul membrilor Camerei sau de 25.000 de alegători înscrişi pe listele electorale pentru alegerile legislative. 

Legea de revizuire se adoptă cu majoritatea voturilor valabil exprimate.
„Art.114

Orice revizuire a Constituţiei trebuie adoptată în aceeaşi termeni de către Camera Deputaţilor, prin două voturi succesive, separate de un interval de minimum 3 luni.

Nici o revizuire nu va fi adoptată dacă nu întruneşte minimum 2/3 din voturile membrilor Camerei, voturile prin procură nefiind admise.

Textul adoptat în primă lectură de Camera Deputaţilor este supus unui referendum, care substituie cel de-al doilea vot al Camerei, dacă, în termen de 2 luni de la primul vot, peste ¼ din numărul membrilor Camerei sau 25.000 de alegători înscrişi pe listele electorale pentru alegerile legislative solicită acest lucru. Revizuirea nu se adoptă decât dacă obţine majoritatea voturilor valabil exprimate. Legea reglementează modalităţile de organizare a referendumului.”
15. MALTA       

▪ Deşi instituţia referendumului nu este consacrată constituţional, art.66 din Constituţie
 reglementează referendumul constituţional obligatoriu organizat în cazul modificării anumitor prevederi constituţionale.  

“Art.66 – Modificarea Constituţiei

Secţiunea 3. În măsura în care se modifică:

a. această secţiune sau Secţiunea 4 a acestui articol; sau

b. Secţiunea 2 a articolului 76 din Constituţie

proiectul de revizuire a Constituţiei va fi prezentat Preşedintelui în vederea promulgării, doar dacă într-un interval cuprins între 3 şi 6 luni de la adoptarea acestuia de către Parlament  (…), proiectul a fost supus aprobării cetăţenilor care au dreptul de a vota membrii Camerei Reprezentanţilor şi aprobat cu majoritate de voturi.”

Secţiunea 4. Prevederile secţiunii 10 a articolului 56 din Constituţie se aplică procedurii de votare a proiectului de lege supus aprobării votanţilor conform dispoziţiilor secţiunii 3 a acestui articol în aceiaşi măsură în care acestea se aplică procedurii de votare în cadrul alegerii membrilor Camerei Reprezentanţilor, şi, conform celor menţionate mai sus, votarea unui astfel de proiect se va realiza în modul stabilit de Parlament.

(…)

Art.76. Suspendarea şi dizolvarea Parlamentului

1. În orice moment, Preşedintele poate suspenda sau dizolva Parlamentul.

2. Cu respectarea dispoziţiilor secţiunii 3 a acestui articol, Parlamentul, dacă nu este dizolvat mai devreme, îşi va continua activitatea, după dizolvare, pe o perioadă de 5 ani de la data primei şedinţe şi va rămâne dizolvat.

3. În cazul în care Malta se află în stare de război, Parlamentul poate prelungi, periodic, termenul de 5 ani specificat la secţiunea 2 a acestui articol, pentru cel mult 12 luni o dată, cu condiţia ca mandatul Parlamentului să nu fie prelungit conform acestei secţiuni pe o perioadă mai mare de 5 ani.

(…)”

▪ Referendumul legislativ (abrogativ) este reglementat de Legea nr. 33/1973 privind referendumurile.

16. MAREA BRITANIE
În absenţa unei Constituţii scrise
, instituţia referendumului a fost multă vreme controversată şi considerată ca fiind „neconstituţională”, întrucât contravenea principiului suveranităţii Parlamentului.

În Marea Britanie, singurul referendum naţional s-a organizat pe 5 iunie 1975, când populaţia a fost consultată asupra menţinerii Regatului Unit în Comunitatea Europeană. Referendumul a avut un caracter consultativ.

Fiecare referendum se aprobă prin lege specială, Parlamentul fiind cel care decide organizarea şi modul de desfăşurare a referendumului asupra unui anumit subiect.

 În perioada 1997-1998, au fost organizate trei referendumuri regionale:

- În Scoţia (11 septembrie 1997), unde alegătorii au fost consultaţi asupra a două subiecte: unul se referea la înfiinţarea parlamentului regional al Scoţiei, iar cel de-al doilea la competenţa acestuia de a modifica nivelul taxelor.

- În Ţara Galilor (18 septembrie 1997), pentru a consulta electoratul asupra propunerii de înfiinţare a parlamentului regional al Ţării Galilor.

- La Londra (7 mai 1998), unde întrebarea adresată alegătorilor londonezi la referendum a fost următoarea: “Sunteţi de acord cu propunerile Guvernului referitoare la instituţia “Greater London Authority”
 alcătuită dintr-un primar ales şi o autoritate aleasă în mod separat?”

17. OLANDA
În Olanda, instituţia referendumului nu este consacrată de Constituţie. 

Legea temporară privind referendumul a fost aplicabilă în perioada 2002- 1 ianuarie 2005. Legea prevedea posibilitatea organizării referendumului legislativ facultativ, la solicitarea unei fracţiuni a corpului electoral. 

La 1 iunie 2005, conform Legii din 4 februarie 2005 privind referendumul consultativ asupra Constituţiei Europene, s-a organizat referendumul consultativ pe această temă. 

În prezent, Regulamentul Camerei Reprezentanţilor conţine prevederi referitoare la iniţiativele referendare. Astfel, solicitările introductive (semnate de un număr de 40.000 de cetăţeni) sau solicitările definitive (semnate de un număr de 600.000 de cetăţeni) – referitoare la organizarea unui referendum asupra unui text legislativ deja adoptat - se depun la Parlament, unde sunt examinate de către Camera Reprezentanţilor. 

Parlamentul este cel care decide asupra organizării sau nu a unui referendum legislativ consultativ. Referendumul se convoacă prin lege specială şi poate avea ca obiect numai legi deja adoptate. 

Dacă rezultatul referendumului este negativ - 30% din numărul cetăţenilor înscrişi pe listele electorale au votat împotriva legii supuse consultării -, Parlamentul trebuie să se pronunţe din nou asupra legii în cauză. 

În cazul unui rezultat pozitiv, Parlamentul va hotărî data intrării în vigoare a acestei legi.

Referendumul legislativ consultativ are caracter suspensiv. 


Nu pot fi supuse referendumului legile de revizuire a Constituţiei, subiectele referitoare la monarhie şi familia regală, problemele bugetare.
18. POLONIA


▪ Referendumul naţional 


Conform art.125 din Constituţie
, referendumul naţional poate fi convocat pentru probleme prezentând o importanţă deosebită pentru stat.
 


Dreptul de a convoca referendumul naţional este conferit Seimului (decizia se adoptă cu majoritatea absolută a voturilor exprimate de cel puţin ½ din numărul total al deputaţilor), precum şi Preşedintelui Republicii, cu consimţământului Senatului (exprimat prin majoritate absolută de voturi de cel puţin ½ din numărul total al senatorilor)

Referendumul naţional este validat dacă rata de participare este de peste ½ din numărul total al cetăţenilor cu drept de vot. Validitatea referendumului naţional se confirmă de către Tribunalul Suprem.
 

▪ Referendumul convenţional facultativ

Potrivit prevederilor art.90 din Constituţie, Republica Polonă poate delega, în virtutea unor acorduri internaţionale, anumite competenţe ale autorităţii organelor de stat, unei organizaţii/instituţii internaţionale (par.1). Proiectele de lege privind ratificarea unor astfel de acorduri se adoptă cu o majoritate de 2/3 din voturile exprimate de cel puţin ½ din numărul total de parlamentari al fiecărei Camere legislative.

Proiectul de ratificare poate fi aprobat şi prin referendum naţional, ca alternativă excepţională la procesul legislativ (par.3). 

▪ Referendumul constituţional (art.235)

Dispoziţiile Capitolul XII (Modificarea Constituţiei) reglementează procedura modificării Constituţiei. 

Proiectul de lege privind revizuirea Constituţiei poate fi depus de cel puţin 1/5 din numărul total al deputaţilor, de Senat sau de Preşedintele Republicii.

Amendamentele propuse sunt dezbătute în cadrul a două lecturi, prima lectură având loc în termen de minimum 30 de zile de la depunerea proiectului. Proiectul de lege trebuie adoptat, în aceeaşi formă, de către Seim, cu o majoritate de 2/3 din voturile exprimate de cel puţin 1/2 din numărul total al deputaţilor şi de către Senat, cu o majoritate de voturi exprimate de cel puţin 1/2 din numărul total al senatorilor. 

În ce priveşte modificarea prevederilor constituţionale ale Capitolului I („Republica”), Capitolului II („Libertăţile, drepturile şi obligaţiile persoanelor şi ale cetăţenilor” şi Capitolului XII („Revizuirea Constituţiei”), dezbaterea finală şi adoptarea legii de revizuire constituţională de către Seim nu pot avea loc mai devreme de 60 de zile de la prima lectură a legii. 

În termen de 45 de zile de la adoptarea, de către Senat, a legii de revizuire a prevederilor constituţionale din Capitolele mai sus menţionate, 1/5 din numărul total al deputaţilor, Senatul sau Preşedintele Republicii pot solicita organizarea unui referendum de confirmare a legii. Solicitarea se adresează Preşedintelui Seimului, care va convoca referendumul constituţional în termen de 60 de zile de la depunerea solicitării. 

Amendamentele constituţionale se consideră acceptate dacă majoritatea cetăţenilor care au participat la referendum şi-au exprimat acordul în acest sens.

În perioadele de aplicare a măsurilor extraordinare prevăzute de Constituţie - declararea legii marţiale, declararea stării de urgenţă sau producerea unei calamităţi naturale -, precum şi într-un termen de 90 de zile de la expirarea acestora, referendumul naţional nu poate fi convocat (art.229).
▪ Referendumul de iniţiativă populară este reglementat de Legea din 14 martie 2003 privind referendumul naţional.

19. PORTUGALIA

Articolele 115 şi 167 din Constituţie
 reglementează în detaliu instituţia referendumului naţional.

▪ Decizia convocării referendumului aparţine Preşedintelui Republicii, la propunerea Adunării Republicii sau a Guvernului referitoare la probleme care intră în competenţa acestora.

▪ Referendumul poate fi organizat şi din iniţiativa unei fracţiuni a corpului electoral (minimum 750.000 de cetăţeni), care prezintă Adunării Republicii o solicitare în acest sens. Iniţiativa privind organizarea referendumului se prezintă, se examinează şi se aprobă în condiţiile şi în termenele prevăzute de Legea organică privind regimul referendumului
.  

▪ Obiectul referendumului îl constituie probleme de interes naţional asupra cărora Adunarea Naţională/Guvernul are competenţa de a adopta legi sau de a încheia tratate/acorduri internaţionale.  

Nu pot fi supuse votului referendar:

- revizuirea Constituţiei;

- legile cu conţinut bugetar, fiscal şi financiar;

- domeniile reglementate de art.161
 din Constituţie;

- domeniile reglementate de art.164
 din Constituţie;

▪ Referendumul naţional nu poate fi organizat în perioadele cuprinse între data stabilirii şi a desfăşurării alegerilor generale pentru organele care exercită puterea suverană, a alegerilor pentru organele de auto-guvernare ale regiunilor autonome, a alegerilor locale sau europene.

▪ Curtea Constituţională se pronunţă obligatoriu a priori asupra validităţii formale şi materiale a propunerii de organizare a referendumului. 

▪ Rezultatul referendumului este obligatoriu dacă la vot participă peste 50% din numărul alegătorilor înscrişi în listele electorale. În cazul unui vot afirmativ, Parlamentul/Guvernul are obligaţia de a adopta, în termen de maximum 90 sau 60 de zile, legea sau acordul internaţional aprobat prin referendum.  
„Art.115. Referendumuri
1. Pe baza propunerii prezentate de Adunarea Republicii sau de Guvern referitoare la probleme care intră în domeniul de competenţă al acestora, în cazurile prevăzute şi reglementate de Constituţie şi de lege, Preşedintele Republicii poate decide convocarea alegătorilor de pe teritoriul portughez pentru a se pronunţa direct şi obligatoriu prin referendum.

2. De asemenea, referendumurile se pot organiza ca urmare a iniţiativei în acest sens, depusă de cetăţeni la Adunarea Republicii. Astfel de iniţiative se prezentă şi se examinează conform condiţiilor şi în termenele stabilite prin lege.

3. Pot face obiect al referendumului numai problemele importante de interes naţional asupra cărora Adunarea Republicii sau Guvernul trebuie să hotărască prin aprobarea unei convenţii internaţionale sau prin adoptarea unui proiect normativ.
4. Sunt excluse din domeniul referendumului:

a. modificările Constituţiei;

b. problemele şi legile cu conţinut bugetar,  fiscal sau financiar;
c. domeniile prevăzute la art.161 din Constituţie, fără a aduce atingere prevederilor din paragraful următor;

d. domeniile prevăzute la art.164 din Constituţie, cu excepţia celor prevăzute la subparagraful i.

5. Dispoziţiile paragrafului precedent nu aduc atingere supunerii unui referendum a unor probleme importante de interes naţional care trebuie să facă obiectul unei convenţii internaţionale conform art.161(i), cu excepţia cazurilor în care acestea se referă la pace sau la modificarea graniţelor.

6. Orice referendum se referă numai la o singură problemă. Întrebările trebuie formulate obiectiv, clar şi exact, astfel încât să se poată răspunde prin „da” sau „nu” şi nu trebuie să depăşească numărul reglementat prin lege. Condiţiile privind formularea întrebării şi organizarea efectivă a referendumului se stabilesc prin lege.
7. Referendumurile nu pot fi convocate sau organizate între datele de convocare şi desfăşurare a alegerilor generale pentru entităţile care exercită suveranitatea, a alegerilor pentru organele de autoguvernare din regiunile autonome sau pentru organele guvernamentale locale, precum şi pentru membrii Parlamentului European.

8. Preşedintele Republicii supune propunerile privind organizarea referendumurilor, prezentate de Adunarea Republicii sau de Guvern, controlului anterior obligatoriu de constituţionalitate şi legalitate.

9. Mutatis mutandis, dispoziţiile art.113(1), (2), (3), (4) şi (7) sunt aplicabile referendumurilor, 

10. Proiectele respinse de Preşedinte sau de către alegători în cadrul referendumurilor nu pot fi redepuse pe durata aceleiaşi legislaturi, cu excepţia cazului în care se organizează noi alegeri pentru Adunarea Republicii sau până când Guvernul nu demisionează sau este demis.
11. Referendumurile au efect obligatoriu numai dacă numărul alegătorilor  participanţi depăşeşte ½ din numărul total al alegătorilor înscrişi.

12. Cetăţenii cu reşedinţa în străinătate şi care sunt corespunzător înregistraţi pentru a vota conform prevederilor art.121(2) sunt convocaţi să participe la referendumurile care au ca obiect probleme care îi privesc în mod specific.

13. În conformitate cu art.232(2), referendumurile pot fi şi referendumuri regionale. 
Art.167. Iniţiativa legislativă şi referendară

1. Competenţa iniţiativei legislative şi referendare aparţine membrilor Adunării Republicii, grupurilor parlamentare şi Guvernului, precum şi, în condiţiile stabilite de lege, grupurilor de alegători înregistraţi. În regiunile autonome, competenţa iniţiativei legislative aparţine adunărilor legislative corespunzătoare.

2. Nici un membru al Adunării Republicii/ grup parlamentar/adunare legislativă a unei regiuni autonome sau grup de alegători înregistraţi nu pot depune proiecte normative sau proiecte de amendare care, în cursul anului financiar în curs, conduc la creşterea cheltuielilor statului sau la diminuarea încasărilor statului aşa cum se prevede în buget.
3. Nici un membru al Adunării Republicii/grup parlamentar sau grup de alegători înregistraţi nu pot depune propuneri privind referendumurile care, în timpul anului financiar în curs, conduc la creşterea cheltuielilor statului sau la diminuarea încasărilor statului aşa cum se prevede în buget. 
4. Proiectele normative şi propunerile privind referendumurile definitiv respinse nu pot fi redepuse în cursul aceleiaşi legislaturi, cu excepţia cazului în care se organizează noi alegeri pentru Adunarea Republicii.

5. Proiectele normative şi propunerile privind referendumurile nesupuse la vot în sesiunea legislativă în care au fost depuse nu trebuie redepuse în următoarea sesiune, cu excepţia cazului în care mandatul legislativ se încheie.

6. Proiectele de lege ale Guvernului şi propunerile privind referendumurile devin caduce odată cu demisia sau demiterea Guvernului.
7. Proiectele normative ale Guvernului iniţiate de adunările legislative ale regiunilor autonome devin caduce la sfârşitul legislaturii respective, cu excepţia celor ale căror principii generale au fost deja adoptate şi care devin caduce numai la încheierea legislaturii Adunării Republicii.

8. Fără a aduce atingere proiectelor normative şi propunerilor privind referendumurile, atunci când acestea nu au fost retrase, comisiile parlamentare pot prezenta texte de înlocuire.”
20. Slovacia

▪ Referendumul naţional (art.93-100 din Constituţie
)

Referendumul naţional obligatoriu se organizează pentru confirmarea unei legi constituţionale privind intrarea/ieşirea statului într-o/dintr-o alianţă cu alte state. Referendumul are efect decizional, adoptarea legii constituţionale depinzând de rezultatele referendumului.  

Referendumul naţional facultativ se organizează asupra unor probleme importante de interes public. 

Paragraful 3 al art.93 conţine o dispoziţie prohibitivă în ce priveşte obiectul referendumului: „Drepturile şi libertăţile fundamentale, taxele, impozitele şi bugetul de stat nu pot face obiect al referendumului”. Art. 99, paragraf 2 impune încă o limită constituţională în ce priveşte organizarea referendumului naţional: ”Un referendum pe aceiaşi temă poate fi organizat numai după expirarea unui termen de 3 ani de la data referendumului precedent.”
Referendumul se convoacă de Preşedintele Republicii, la solicitarea unui număr de minimum 350.000 de cetăţeni sau pe baza rezoluţiei Consiliului Naţional privind organizarea referendumului, în termen de 30 de zile de la primirea cererii/rezoluţiei. Anterior convocării referendumului, Preşedintele poate solicita Curţii Constituţionale verificarea constituţionalităţii propunerilor de organizare a referendumului. (art.95)

Moţiunea de adoptare, de către Consiliul Naţional, a rezoluţiei privind organizarea referendumului poate fi depusă de parlamentari sau de către Guvern. Referendumul se desfăşoară în termen de 90 de zile de la data convocării de către Preşedintele Republicii. (art.96)

Referendumul nu se organizează în perioada de 90 de zile anterioară desfăşurării alegerilor parlamentare, dar poate avea loc în ziua alegerilor legislative. (art.97)

Referendumul se validează dacă rata de participare este de peste 50% din numărul total al alegătorilor, iar propunerea se consideră aprobată dacă peste 50% din votanţi s-au pronunţat în favoarea acesteia. Propunerea aprobată prin referendum se adoptă de către Consiliul Naţional conform procedurii legislative obişnuite. (art.98)

Consiliul Naţional poate modifica sau anula rezultatul unui referendum prin intermediul unei legi constituţionale, numai după expirarea unui termen de 3 ani de la data producerii efectelor juridice ale rezultatului referendumului. (art.99.1)

▪ Legea privind revizuirea Constituţiei nu este supusă referendumului. Conform art.84, „modificarea Constituţiei şi a legilor constituţionale, adoptarea tratatelor internaţionale menţionate la articolul 7, paragraf 2
, adoptarea unei rezoluţii privind votul public pentru demiterea Preşedintelui Republicii Slovacia, punerea sub acuzare a Preşedintelui şi declaraţia de război împotriva altui stat” se adoptă cu votul majoritar a 3/5 din numărul total al parlamentarilor. 

21. SLOVENIA


▪ Referendumul constituţional obligatoriu
Conform art.168 din Constituţie
 „Propunerea de iniţiere a procedurii de revizuire a Constituţiei poate fi prezentată de 20 de deputaţi ai Adunării Naţionale, de Guvern sau de minimum 30.000 de alegători. Propunerea se adoptă de Adunarea Naţională, cu votul majoritar a 2/3 din numărul deputaţilor prezenţi.”
În ce priveşte adoptarea legii de revizuire a Constituţiei, art.169 stipulează faptul că „Adunarea Naţională adoptă legile de amendare a Constituţiei cu o majoritate de 2/3 din numărul total al deputaţilor”.
La solicitarea unui număr de minimum 30 de parlamentari, Adunarea Naţională trebuie să supună votului referendar propunerea de amendare a Constituţiei. 

Referendumul este convocat de către Adunarea Naţională în termen de 7 zile de la depunerea solicitării. 

Proiectul de lege privind modificarea Constituţiei se adoptă în urma desfăşurării referendumului, dacă:

- numărul votanţilor la referendum este majoritar comparativ cu numărul total al alegătorilor şi 

- majoritatea participanţilor la vot s-au pronunţat în favoarea adoptării proiectului de lege. 
Îndeplinirea acestor condiţii cumulative conferă referendumului efect decizional, şi, în următorii 2 ani, Adunarea Naţională nu poate adopta nici o modificare constituţională contrară rezultatului referendumului. 

▪ Referendumul legislativ (art. 90):

- Adunarea Naţională poate convoca, din proprie iniţiativă, un referendum asupra oricărei probleme care poate face obiectul unui proiect de lege, având obligaţia de a respecta rezultatul acestuia (referendum legislativ facultativ). 

- Adunarea Naţională trebuie să convoace referendumul legislativ la solicitarea a 1/3 din numărul deputaţilor, a Consiliului Naţional (adoptată cu majoritate de voturi) sau a unui număr de 40.000 de alegători (referendum legislativ obligatoriu). 

Subiectul supus referendumului legislativ se consideră aprobat dacă majoritatea simplă a participanţilor la referendum au votat în favoarea acestuia. 

(Conform Legii privind referendumul şi iniţiativa legislativă, referendumurile legislative pot fi preliminare - votanţii îşi exprimă voinţa asupra unor probleme care nu sunt încă reglementate prin lege - sau subsecvente - votanţii îşi exprimă voinţă privind o lege deja adoptată de Adunarea Naţională).

▪ Constituţia consacră, de asemenea, referendumul pentru stabilirea municipalităţilor.
 (art. 139) 

Organizarea referendumului este obligatorie, însă rezultatul referendumului are caracter consultativ, întrucât  Adunarea Naţională este cea care stabileşte, prin lege, înfiinţarea şi delimitarea teritorială a unei municipalităţi. 

(Legea privind referendumurile pentru stabilirea municipalităţilor reglementează modul de organizare a acestui tip de referendum.)    

22. SPANIA

Constituţia
 reglementează 3 tipuri de referendum: referendumul constituţional (naţional), referendumul la nivelul Comunităţilor Autonome (regional) şi referendumul consultativ (naţional).

▪ Referendumul constituţional (naţional)

În funcţie de conţinutul prevederilor constituţionale supuse revizuirii, referendumul poate avea caracter facultativ sau obligatoriu. 

Articolul 167 reglementează referendumul constituţional facultativ pentru revizuirea unor prevederi constituţionale, altele decât cele menţionate la art.168:

„ Art.167

1. Proiectele de lege privind revizuirea constituţională se adoptă de cele două Camere, cu o majoritate de 3/5. În cazul unui dezacord între cele două Camere, se înfiinţează o comisie paritară formată din deputaţi şi senatori care va prezenta un text asupra căruia Congresul şi Senatul se vor pronunţa prin vot.

2. Dacă textul nu se adoptă conform procedurii indicate în paragraful precedent, cu condiţia ca Senatul să fi votat textul cu o majoritate absolută, Congresul va putea adopta revizuirea cu o majoritate de 2/3.

3. După aprobarea de către cele două Camere legislative, proiectul de revizuire se supune ratificării pe calea referendumului dacă, în termen de 15 zile de la adoptare, 1/10 din membrii unei Camere solicită acest lucru.”

Articolul 168 reglementează referendumul constituţional obligatoriu, care se organizează pentru modificarea totală/parţială a Constituţiei:
„Art.168

1. Orice  propunere vizând revizuirea totală a Constituţiei sau revizuirea parţială a Titlului preliminar
, a Titlului I, Capitolul II, Secţiunea 1
 sau a Titlului 

II
, se aprobă, în ce priveşte principiul, cu o majoritate de 2/3 de către membrii fiecărei Camere, după care se va proceda la dizolvarea imediată a Camerelor legislative.

2. Camerele nou alese vor ratifica decizia şi vor proceda la examinarea noului text constituţional care va trebui aprobat de cele două Camere cu o majoritate de 2/3.

3. După aprobarea de către Camerele legislative, revizuirea va fi supusă ratificării pe cale de referendum.”

Referendumul constituţional are efect decizional şi suspensiv. 

▪ Referendumul la nivelul Comunităţilor Autonome (regional) 

Articolele 151 şi 152 stipulează obligaţia organizării referendumului regional în cazul constituirii sau al modificării statutului unei Comunităţi Autonome. 

▪ Referendumul consultativ (naţional)

Articolul 92 din Constituţie prevede:

 „1. Deciziile politice având o importanţă specială vor putea fi supuse votului tuturor cetăţenilor pe calea referendumului consultativ.

2. Regele va convoca referendumul la propunerea Preşedintelui Guvernului, aprobată, în prealabil, de Congresul Deputaţilor.

3. (…)”
Consultarea referendară prevăzută de acest articol pentru legitimarea democratică a deciziilor politice de o importanţă deosebită implică parcurgerea următoarelor 3 etape:

1. Elaborarea, de către Preşedintele Guvernului, a  propunerii de organizare a referendumului asupra unui anumit subiect.

2. Aprobarea acestei propuneri de către Congresul Deputaţilor.

3. Intervenţia formală a Regelui.

Consacrat de Constituţie, principiul aprobării parlamentare este reglementat şi de Legea organică din 1980 privind referendumul. Conform articolului 6 al acestei legi, deputaţii trebuie să se pronunţe în mod expres, în cadrul unei dezbateri urmată de vot, asupra propunerii Preşedintelui Guvernului. Propunerea se aprobă cu o majoritate absolută de voturi. 

Etapa parlamentară este prevăzută şi de art.161 din Regulamentul Congresului Deputaţilor: după ce la alin.1 se stipulează obligaţia autorizării prealabile de către Congresul Deputaţilor, a proiectului de decret al Primului ministru privind convocarea unui referendum consultativ asupra unei probleme politice de o importanţă excepţională, la alineatul 2 se prevede: „Notificarea sau comunicarea adresată Congresului în acest scop, de către Primul ministru, va fi supusă dezbaterii plenului. Dezbaterea se desfăşoară conform regulilor care guvernează dezbaterile asupra întregului text legislativ.”

După adoptarea proiectului de decret, Preşedintele Congresului Deputaţilor comunică această decizie şefului Guvernului, iar proiectul de decret devine decret regal emis Consiliul de Miniştri (art.2-3 din Legea organică nr.2/1980). Decretul regal, contrasemnat de Preşedintele Guvernului, se prezintă Regelui, pentru a fi promulgat.  

23. SUEDIA
Dispoziţiile Capitolului 8 din Legea privind Instrumentul Guvernului
 reglementează două tipuri de referendum naţional: referendumul constituţional şi referendumul consultativ. 
▪ Referendumul constituţional (art.15). 

Pentru revizuirea legilor care formează Constituţia
, Parlamentul adoptă două hotărâri: una privind propunerea de modificare a legii/legilor (care se suspendă temporar), iar cea de-a doua pentru organizarea referendumului având ca obiect modificările constituţionale propuse. Textul celor două hotărâri trebuie să fie identic. 

Propunerea de hotărâre pentru organizarea referendumului trebuie depusă de minimum 35 de parlamentari (1/10 din numărul parlamentarilor) şi adoptată de cel puţin 1/3 din numărul total al parlamentarilor (117 membri). Dacă hotărârea se adoptă, referendumul se organizează simultan cu alegerile legislative care urmează a avea loc într-un termen de minimum 9 luni. 

Referendumul are efect decizional dacă sunt îndeplinite cumulativ următoarele două condiţii: 

1. majoritatea votanţilor resping propunerea de modificare a Constituţiei 

2. această majoritate reprezintă peste jumătate din numărul alegătorilor ale căror voturi au fost valabil exprimate la alegerile parlamentare. 

În acest caz, hotărârea privind modificarea Constituţiei nu va fi supusă examinării Parlamentului nou ales.  

Dacă rezultatul referendumului este pozitiv, modificarea constituţională propusă este examinată în procedură legislativă obişnuită de către Parlamentul nou ales. Hotărârea de modificare a Constituţiei se adoptă sau se respinge cu majoritate simplă de voturi. 

▪ Referendumul consultativ se organizează în baza unei legi speciale adoptate de Parlament. Legea stabileşte întrebarea care urmează a fi adresată votanţilor şi fixează data  şi modalitatea de desfăşurare a referendumului. 

24. UNGARIA

Constituţia
 reglementează referendumul naţional (art.28/C) şi referendumul de iniţiativă populară (art.28/D şi 28/E)
▪ Referendumul naţional
Competenţa convocării unui referendum naţional aparţine Parlamentului. Referendumul naţional poate avea un caracter obligatoriu sau facultativ. 

Referendumul naţional obligatoriu se convoacă de către Parlament, la solicitarea unui număr de minimum 200.000 de cetăţeni cu drept de vot. Referendumul naţional obligatoriu are efect decizional. 

Referendumul facultativ poate fi convocat de către Parlament la solicitarea: Preşedintelui Republicii, a Guvernului, a 1/3 din numărul parlamentarilor sau a  unui număr de 100.000 de alegători. Referendumul facultativ poate avea efect decizional sau consultativ, în funcţie de decizia Parlamentului. 

 Rezultatul pozitiv al referendumului este validat dacă peste ½ din numărul voturilor participanţilor la referendum sunt valabil exprimate şi dacă peste ¼  din numărul total al alegătorilor au dat acelaşi răspuns (favorabil).  

Domeniul material al referendumului naţional este limitat. Astfel, referendumul nu se organizează pentru: legile privind bugetul central, execuţia bugetară, taxele şi impozitele stabilite de Guvern, tarifele vamale şi condiţiile prevăzute de organele centrale pentru taxele locale; obligaţiile asumate prin tratatele internaţionale ratificate şi conţinutul legilor de implementare ale acestora; prevederile constituţionale privind referendumurile naţionale şi iniţiativele populare; problemele referitoare la modificările de personal şi de restructurare (reorganizare, dizolvare) care intră în competenţa Parlamentului; dizolvarea Parlamentului; programul Guvernului; declararea stării de război, a stării de urgenţă şi de necesitate; angajarea forţelor armate în străinătate sau în interiorul ţării; dizolvarea organelor reprezentative ale consiliilor (guvernelor) locale; amnistierea. 

„Art.28/C
1. Referendumul naţional se poate organiza pentru adoptarea unei decizii sau pentru exprimarea unei opinii. Desfăşurarea unui referendum naţional poate fi obligatorie sau poate fi rezultatul examinării unei probleme.
2. Referendumul naţional se organizează dacă este iniţiat de minimum 200.000 de alegători.

3. Dacă referendumul naţional este obligatoriu, rezultatul pozitiv al acestuia este imperativ pentru Parlament.
4. Parlamentul are latitudinea de a convoca un referendum naţional iniţiat de Preşedintele Republicii, de Guvern, de 1/3 din membrii Parlamentului sau de 100.000 de alegători.

5. Referendumul naţional nu poate fi organizat asupra următoarelor subiecte:

a. legile privind bugetul central, execuţia bugetului central, taxele şi impozitele pentru guvernul central, tarifele vamale şi legile privind condiţiile guvernului central referitoare la taxele locale;

b.  obligaţiile asumate prin tratatele internaţionale ratificate şi conţinutul legilor de implementare a acestor obligaţii;
c. prevederile Constituţiei referitoare la referendumurile naţionale şi la iniţiativele populare;

d. problemele referitoare la personal şi restructurare (reorganizare, dizolvare) care intră în competenţa Parlamentului;

e. dizolvarea Parlamentului;

f. programul Guvernului;

g. declararea stării de război, a stării de urgenţă sau a stării de criză naţională;

h. angajarea forţelor armate în străinătate sau în interiorul ţării;


i. dizolvarea organului reprezentativ al guvernelor locale;

j. amnistierea.


6. Referendumul naţional este validat ca pozitiv dacă peste jumătate din voturile alegătorilor sunt valabile şi dacă cel puţin ¼ din numărul total al alegătorilor au dat acelaşi răspuns în cadrul referendumului.”
 
▪ Referendumul de iniţiativă populară este reglementat de art.28/D şi 28/E din Constituţie.
“Art.28/D
Iniţiativa naţională populară se solicită de minimum 50.000 de alegători. Scopul unei iniţiative naţionale populare poate consta în obligarea Parlamentului de a înscrie pe ordinea de zi un subiect aflat în competenţa sa. Parlamentul va dezbate subiectul definit de iniţiativa naţională populară.

Art.28/E
Pentru convocarea unui referendum naţional, semnăturile se colectează în termen de 4 luni în cazul unei iniţiative civice şi de 2 luni în cazul unei iniţiative naţionale populare.”
II. ASPECTE COMPARATIVE PRIVIND CLASIFICAREA TIPURILOR DE REFERENDUM REGLEMENTATE ÎN STATE MEMBRE UE 


1. În funcţie de conţinutul textului supus votului referendar

▪ Referendumul constituţional.  Are la bază principiul conform căruia actul fundamental al unui stat -  Constituţia - nu poate fi abrogat, înlocuit sau modificat fără consimţământul cetăţenilor. 

Referendumul constituţional poate fi: referendum constituant (organizat pentru adoptarea primei Constituţii a unui stat şi fundamentarea unei noi ordini constituţionale); referendum pentru revizuirea constituţională (organizat pentru modificarea unor dispoziţii cuprinse în Constituţia în vigoare); referendum de suveranitate (organizat pentru probleme referitoare la modificarea teritoriului, autodeterminarea unei colectivităţi descentralizate sau aderarea unui stat la o organizaţie supranaţională, precum NATO sau UE).
În unele state, referendumul constituţional are caracter obligatoriu şi poate fi organizat pentru toate dispoziţiile constituţionale/prevederile constituţionale de o importanţă deosebită.

- În Irlanda şi Danemarca, orice revizuire constituţională este supusă referendumului obligatoriu.

 - În Austria şi Spania, sunt supuse referendumului obligatoriu numai revizuirile constituţionale totale. 

- Referendum obligatoriu pentru revizuirea anumitor prevederi constituţionale:  Estonia - dispoziţiile constituţionale privind revizuirea Constituţiei; Letonia - dispoziţiile referitoare la caracterul democratic şi suveran al statului, la teritoriu, la limba oficială şi drapel, la alegerea Parlamentului prin vot universal, egal, direct, secret şi proporţional; Lituania - dispoziţiile constituţionale privind statul şi revizuirea Constituţiei, precum şi nealinierea Lituaniei la alianţele post-sovietice; Danemarca – în cazul delegării competenţelor constituţionale ale autorităţilor regatului către autorităţi internaţionale, dacă Parlamentul nu adoptă acest text cu o majoritate de 5/6 din numărul total al membrilor, precum şi dispoziţiile referitoare la modificarea vârstei dreptului la vot; Portugalia - dispoziţiile constituţionale referitoare la regionalizare.

Statele care nu au reglementat referendumul constituţional obligatoriu, au reglementat, în schimb, referendumul constituţional facultativ, organizat la cererea unei autorităţi a statului sau a unei fracţiuni a corpului electoral. 

Astfel, în Franţa, adoptarea definitivă a unor amendamente constituţionale cuprinse într-un proiect de lege al Guvernului sau într-o propunere legislativă adoptată de cele două Camere legislative este supusă referendumului convocat de Preşedintele Republicii.

Referendumul constituţional poate fi organizat din iniţiativa Parlamentului în Estonia, Lituania şi Malta (în primele două state, cu excepţia cazurilor de în care referendumul este obligatoriu), iar în Austria la solicitarea unei treimi din numărul membrilor uneia din Camerele legislative.

Referendumul constituţional facultativ, organizat la cererea unei fracţiuni a corpului electoral, este reglementat în Italia (500.000 semnături), Lituania (300.000 semnături) şi Ungaria (100.000 de semnături).

În Bulgaria, Grecia, Luxembourg, Olanda şi Portugalia revizuirea prevederilor constituţionale nu se supune referendumului. 

▪ Referendumul legislativ. În general, acest tip de referendum este reglementat mai rar, iar condiţiile de aplicare sunt mai restrictive, întrucât legea poate suferi mai multe modificări decât Constituţia, iar organizarea de referendumuri legislative ar putea conduce la restrângerea competenţei Parlamentului şi la diminuarea prestigiului acestuia.

Constituţiile care consacră referendumul legislativ conţin prevederi exprese referitoare la  domeniul material al acestuia. 
În Franţa, art.11(1) din  Constituţie reglementează limitativ domeniul material al referendumului legislativ: organizarea puterilor publice, reformele privind politica economică sau socială a naţiunii şi tratatele care, fără a contraveni Constituţiei, ar putea avea o anumită influenţă asupra funcţionării instituţiilor statului. 
În general, domeniile în care legislaţiile naţionale exclud referendumul sunt cele financiare, bugetare şi fiscale (Danemarca, Estonia, Grecia, Ungaria, Italia, Malta, Polonia, Portugalia). De asemenea, sunt excluse din domeniul material al referendumului: declararea stării de urgenţă (Estonia, Ungaria); amnistierea şi graţierea (Italia, Polonia, Ungaria); alegerile şi problemele care intră în competenţa organelor judecătoreşti sau administrative (excluse expres de Austria şi implicit de alte state); competenţele Parlamentului, ale organelor judecătoreşti şi ale Curţii Constituţionale (Bulgaria); textele normative privind funcţia publică, naturalizările şi exproprierile (Danemarca). 

Punerea în aplicare a tratatelor internaţionale nu poate fi supusă votului referendar în Danemarca, Ungaria, Malta şi Olanda. 

Conform criteriului iniţiatorului, referendumul legislativ poate avea caracter extraordinar sau ordinar. Referendumul extraordinar se deosebeşte de cel ordinar prin faptul că votul popular asupra unui act determinat este organizat la cererea unui organ al statului - şeful statului, parlamentul, un anumit număr de deputaţi sau de colectivităţi descentralizate (nu a unei fracţiuni a corpului electoral).

Referendumul legislativ extraordinar se organizează din iniţiativa Preşedintelui Republicii (Franţa), a Parlamentului (Austria, Lituania, Luxembourg), a unui anumit număr de parlamentari (Danemarca, Grecia),  a majorităţii parlamentare din ambele Camere (Irlanda). În Portugalia, Preşedintele hotărăşte asupra propunerii Parlamentului/Guvernului de organizare a referendumului legislativ extraordinar.

Referendumul legislativ ordinar este reglementat în Ungaria şi Lituania. În aceste state, referendumul este suspensiv. Referendumul legislativ suspensiv (referendum de veto) se organizează pentru contestarea unei legi adoptate recent de parlament, care nu a fost încă promulgată. 
▪ Referendumul convenţional. Se organizează pentru aprobarea sau respingerea unor acorduri/tratate internaţionale. Reprezintă un caz particular de referendum legislativ, întrucât, de regulă, autorizarea ratificării unui tratat intră în competenţa parlamentului. 

Acesta este obligatoriu în cazul aderării la organizaţii internaţionale care implică transfer de competenţe (Lituania şi, în anumite condiţii,  Danemarca). În Letonia s-a organizat referendum convenţional obligatoriu pentru aderarea la UE.

2. În funcţie de natura referendumului
Natura unui referendum variază în funcţie de caracterul obligatoriu sau facultativ, precum şi de organul care îl iniţiază.

▪ Referendumul obligatoriu sau facultativ

Referendumul obligatoriu se organizează pentru texte care nu pot fi adoptate/intra în vigoare fără consimţământul explicit al poporului; votul acestuia şi rezultatul său pozitiv reprezintă o condiţie pentru validitatea normei juridice. Rezultatul unui referendum obligatoriu este acceptat de către parlament şi guvern, urmând ca acestea să adopte măsurile corespunzătoare (conform rezultatului referendumului). În general, referendumul obligatoriu se organizează pentru revizuirile constituţionale. 
În ce priveşte referendumul facultativ, rezultatul acestuia are valoare indicativă, ultimul cuvânt aparţinând parlamentului sau guvernului. Este reglementat în Austria, Grecia, Portugalia şi Ungaria.


▪ Referendumul organizat la cererea unei autorităţi a statului (referendumul extraordinar)

- În Franţa, la propunerea Guvernului sau la propunerea comună a celor două Camere legislative (publicate în Jurnalul Oficial), Preşedintele poate supune referendumului orice proiect de lege privind organizarea puterilor publice, reformele referitoare la politica economică sau socială a naţiunii şi la serviciile publice aferente, sau la autorizarea ratificării unui tratat care, deşi nu contravine Constituţiei, ar putea influenţa funcţionarea instituţiilor statului. Dacă referendumul se organizează la propunerea Guvernului, acesta are obligaţia de a face în cadrul fiecărei Camere legislative o declaraţie care este urmată de  dezbateri.  


- În Portugalia, pentru organizarea unui referendum este necesar acordul dintre Preşedinte şi Parlament sau dintre Preşedinte şi Guvern. 


- În Irlanda, Preşedintele Republicii poate convoca un referendum legislativ la propunerea comună a celor două Camere (la Senat, propunerea trebuie adoptată cu majoritate de voturi, iar la Camera Deputaţilor de cel puţin 1/3 din numărul deputaţilor).


- În Polonia, referendumul poate fi convocat de Camera Deputaţilor sau, cu acordul Senatului, de Preşedintele Republicii.


- În Estonia, Finlanda, Lituania, Luxembourg, Malta, Suedia, Parlamentul este unica autoritate care are competenţa convocării unui referendum.


- În Belgia, referendumul – care nu este consacrat constituţional/legislativ - poate fi organizat pe baza unei hotărâri/legi specifice adoptate de Parlament.


- În Austria, Consiliul Naţional decide asupra referendumului legislativ şi al referendumului consultativ asupra problemelor de importanţă naţională; 1/3 din membrii Parlamentului pot hotărî organizarea unui referendum pentru revizuirea parţială a Constituţiei.


- În Bulgaria, Parlamentul hotărăşte asupra convocării referendumului. Propunerea poate fi făcută de 1/4 din numărul deputaţilor, de Consiliul de Miniştri sau de Preşedintele Republicii. 


- În Ungaria, la propunerea Preşedintelui Republicii, a Guvernului, a 1/3 din numărul de parlamentari sau a 100.000 de alegători, Parlamentul hotărăşte asupra organizării referendumului facultativ. (Tot Parlamentul este cel care decide asupra caracterului decizional sau consultativ al referendumului facultativ.) Referendumul obligatoriu se organizează la cererea unui număr de peste 200.000 de cetăţeni cu drept de vot. 


- În Spania, referendumul consultativ asupra unei probleme de importanţă deosebită se convoacă de către Rege, la propunerea Primului-ministru, aprobată de Congresul Deputaţilor. 


- În Grecia, Preşedintele recurge formal la referendum, decizia organizării unui referendum fiind luată de către Parlament (cu majoritate de voturi), la propunerea Guvernului (pentru probleme naţionale „cruciale”) sau a 3/5 din numărul parlamentarilor (pentru legi referitoare la probleme sociale importante).


- În Italia, referendumul poate fi convocat la solicitarea unui număr de cinci regiuni.


- Numai în câteva state, Legislativul poate convoca un referendum pentru demiterea Guvernului, sau Executivul pentru dizolvarea Legislativului. În Austria, Consiliul Naţional poate convoca un referendum (cu o majoritate de 2/3) pentru demiterea Preşedintelui Republicii; în Letonia, Preşedintele poate convoca un referendum pentru dizolvarea Parlamentului. 



▪ Referendumul organizat la solicitarea unui anumit număr de cetăţeni cu drept de vot


Referendumul organizat la cererea unui anumit număr de votanţi poate fi clasificat în două categorii: referendum facultativ ordinar şi iniţiativa populară (în sens restrâns). Referendumul facultativ ordinar se organizează pentru contestarea unui text deja aprobat de un organ al statului, în timp ce iniţiativa populară permite  unei fracţiuni a corpului electoral să propună un text care nu a fost aprobat de o autoritate a statului. 


În Lituania, pentru organizarea unui referendum, sunt necesare 300.000 de semnături; în Letonia 10% din numărul total al alegătorilor poate solicita organizarea unui referendum în cazul în care, la cererea unei treimi din numărul parlamentarilor, Preşedintele suspendă promulgarea unei legi, iar în termen de 10 zile de la adoptare, Parlamentul nu revotează legea şi nu o adoptă cu o majoritate de ¾. 


În Italia, referendumul constituţional facultativ şi referendumul legislativ abrogativ se pot organiza la iniţiativa unei fracţiuni a corpului electoral (500.000 de semnături). Parlamentul are posibilitatea de a evita organizarea referendumului, revizuind principiile de bază şi conţinutul textului normativ în cauză.  


În Ungaria, pentru organizarea unui referendum facultativ ordinar sunt necesare 100.000 de semnături (dar nu mai mult de 200.000).


Unele state au reglementat o formă de iniţiativă populară limitată, care constă în depunerea la un organ al statului, de către un anumit număr de votanţi, a unei propuneri de organizare a unui referendum. Este o formă de referendum extraordinar organizat la solicitarea unei fracţiuni din corpul electoral. Astfel, în Polonia, un număr de 500.000 de votanţi poate solicita Camerei Deputaţilor convocarea unui referendum; în Portugalia, o astfel de cerere poate fi prezentată Parlamentului de un număr de 750.000 de cetăţeni cu drept de vot. 


În Malta, conform Legii privind referendumurile, dacă Parlamentul abrogă legea contestată de o fracţiune a corpului electoral, referendumul solicitat în acest scop nu se mai organizează.   

3. În funcţie de textul supus votului referendar
▪ Referendum asupra unui proiect de lege (Franţa, Danemarca, Irlanda) sau asupra unei propuneri concrete care nu are forma unui proiect normativ (Portugalia).


▪ Referendum organizat pentru abrogarea unui text aflat în vigoare (Italia).


▪ Referendum organizat asupra unei chestiuni de principiu. 

Dreptul naţional al statelor membre defineşte în diverse moduri „chestiunile de principiu”. 

În Grecia, acestea vizează probleme naţionale „cruciale” şi probleme sociale importante. Preşedintele Republicii are competenţa de a convoca (prin decret) un referendum asupra unor probleme naţionale de însemnătate deosebită, crucială. Demn de menţionat este faptul că atribuţia şefului statului în materie referendară nu poate fi exercitată discreţionar şi nici din iniţiativă exclusivă. Art.44, alin.2 din Constituţia prevede în acest sens o procedură complexă, în care se interferează şi se condiţionează reciproc trei autorităţi publice: Guvernul, Parlamentul şi Preşedintele Republicii. Această împletire de atribuţii are ca scop garantarea caracterului democratic al regimului politic şi împiedicarea subordonării  Parlamentului faţă de Executiv. Textul constituţional prevede că după hotărârea adoptată de Parlament cu majoritate absolută, la propunerea Guvernului, Preşedintele Republicii convoacă organizarea unui referendum consultativ asupra unei probleme de interes naţional, având un caracter crucial.

În Spania, pentru decizii politice de o importanţă deosebită, se organizează referendumul naţional consultativ.


4. În funcţie de efecte

În funcţie de efecte, referendumul poate avea un caracter decizional  sau consultativ.

Referendumul decizional: poate fi normativ confirmativ (când are ca scop adoptarea unui act normativ) sau abrogativ (când are ca scop abrogarea unei legi). Rezultatele referendumului decizional se impun juridic autorităţilor competente.

În cazul referendumului consultativ, autorităţile nu au obligaţia de a da curs rezultatului acestuia. 

Unele state (Irlanda, Franţa, Italia) au reglementat numai referendumul decizional. În Danemarca, referendumul decizional reprezintă regula, dar nu este exclus nici referendumul consultativ. În Ungaria, referendumul asupra unei legi sau cel convocat la solicitarea unui număr de 200.000 de cetăţeni cu drept de vot, are întotdeauna caracter decizional; în cazul referendumului facultativ, Parlamentul este cel care decide dacă acesta va avea caracter decizional sau consultativ. În Spania, referendumul naţional consultativ se organizează asupra unor decizii politice de o importanţă deosebită. 

� http://www.ris.bka.gv.at/Dokument.wxe?Abfrage=Erv&Dokumentnummer=ERV_1930_1


� Durata mandatului Preşedintelui federal nu poate depăşi, însă, 12 ani. 


� http://www.euoplysningen.dk/upload/application/pdf/0172b719/Constitution%20of%20Denmark.pdf


� http://www.legaltext.ee/text/en/X0000K1.htm


� Pentru modificarea Constituţiei în cadrul a două legislaturi succesive ale Parlamentului, proiectul de revizuire trebuie adoptat cu majoritate de voturi de către Parlamentul care urmează a se dizolva. Legea de revizuire este adoptată dacă Parlamentul nou ales adoptă textul normativ, fără nici o modificare, în prima lectură, cu o majoritate de 3/5.(art.165)


� Rezoluţia privind examinarea, de către Parlament, a unui proiect de revizuire a Constituţiei în cazul unor probleme urgente se adoptă cu o majoritate de 4/5.  Legea de revizuire se adoptă cu o majoritate de 2/3 din numărul total al parlamentarilor. (art.166)


� http://web.eduskunta.fi/Resource.phx/parliament/relatedinformation/constitution.htx


� http://www.legifrance.gouv.fr/html/constitution/constitution.htm


� Introdus conform revizuirii constituţionale din 2005


� Introdus conform revizuirii constituţionale din 2003.


� Aşa cum a fost modificat prin Legea constituţională 2008-724 din 23 iulie 2008


� Articolul 11(1)(1)  a fost introdus după revizuirea constituţională din anul 2008. Proiectul de lege organică nr.3072/22.12.2010 privind aplicarea articolului 11 din Constituţie se află în procedură legislativă.


� “Art.42 (…)


Dezbaterea în şedinţă, în primă lectură, a unui proiect de lege/propunere legislativă nu poate avea loc, în cadrul primei Camere sesizate, decât după expirarea unui termen de 6 săptămâni de la depunere. În cadrul celei de-a doua Camere sesizate, dezbaterea nu poate avea loc decât după expirarea unui termen de 4 săptămâni de la primirea textului. (…)”





� Conform procedurii prevăzute la art.89.3 referitoare la revizuirea Constituţiei.


� http://www.bundestag.de/htdocs_f/documents/cadre/loi_fondamentale.pdf


� Până în prezent, nu s-a organizat nici un referendum în baza articolului 29 din Legea fundamentală. Reunificarea landurilor Berlin şi Brandenbourg, aprobată de guvernele celor două landuri, nu s-a realizat pe baza unei consultări populare, întrucât art.118a din Legea fundamentală prevede următoarele: „Prin derogare de la dispoziţiile articolului 29, restructurarea teritoriilor din landurile Berlin şi Brandenbourg poate avea loc prin acordul celor două landuri cu participarea alegătorilor”. Referendumul care s-ar fi putut organizat ar fi avut un caracter facultativ.


� http://www.hellenicparliament.gr/UserFiles/f3c70a23-7696-49db-9148-f24dce6a27c8/001-156%20aggliko.pdf


� http://www.taoiseach.gov.ie/eng/Youth_Zone/About_the_Constitution,_Flag,_Anthem_Harp/Constitution_of_IrelandNov2004.pdf


� http://english.camera.it/cost_reg_funz/345/346/listaarticoli.asp


� Legea nr. 352/1970 reglementează o procedură complexă de organizare a referendumului abrogativ. Legea a instituit un dublu control jurisdicţional al referendumului, efectuat de Biroul Central pentru Referendum (care verifică legalitatea solicitărilor de organizare a referendumului) şi Curtea Constituţională (care verifică conformitatea acestora cu prevederile constituţionale, îndeosebi cu prevederile art.75.2 referitoare la limitarea domeniului material al referendumului abrogativ).





� http://www.saeima.lv/en/legislation/constitution 


� http://www3.lrs.lt/pls/inter/w5_home.home?p_kalb_id=2


� http://www.legilux.public.lu/leg/textescoordonnes/recueils/constitution_droits_de_lhomme/CONST1.pdf


� http://www.legal-malta.com/law/constitution.htm


� Referendumul legislativ poate avea ca obiect aprobarea propunerilor cuprinse într-o rezoluţie adoptată în acest scop de către Parlament şi publicată în Jurnalul Oficial sau aprobarea unei propuneri de abrogare a unei prevederi legale.


Nu pot fi supuse referendumului legislativ: Constituţia şi orice act normativ adoptat în baza prevederilor constituţionale; Legea privind Convenţia Europeană; Legea privind interpretarea; legile fiscale; legile electorale; legile de implementare a obligaţiilor asumate în baza unui tratat încheiat de Malta.


Organizarea referendumului legislativ poate fi solicitată de Parlament sau de 10% din numărul total al alegătorilor înscrişi în Registrul electoral. 


Referendumul nu se organizează în cazul în care prevederea supusă votului referendar a fost modificată sau abrogată anterior datei prevăzute pentru desfăşurarea referendumului, precum şi în cazul dizolvării Parlamentului în intervalul cuprins între data prezentării Preşedintelui Republicii a copiei deciziei Curţii Constituţionale referitoare la desfăşurarea referendumului şi data stabilită pentru desfăşurarea referendumului.  


	Referendumul este validat dacă rata de participare este de jumătate plus unu din numărul total al alegătorilor.


	Dacă propunerea de abrogare a textului normativ este aprobată de majoritatea votanţilor, efectele juridice ale textului în cauză încetează, iar Preşedintele Maltei va emite o proclamaţie în acest sens. 


	În cazul respingerii propunerii de abrogare, textul normativ rămâne în vigoare şi va putea fi supus unui nou referendum abrogativ după expirarea unui termen de 2 ani de la publicarea rezultatelor referendumului. 





� “Caracteristicile Constituţiei Marii Britanii:


a. Este o Constituţie nescrisă (în sensul formal al cuvântului), formată din cutume şi tradiţii constituţionale, texte legislative cu o vechime considerabilă sau legi recente care reglementează instituţii juridice cu caracter constituţional (…);


b. Este o Constituţie suplă. Datorită caracterului cutumiar al normelor, Constituţia poate fi modificată cu uşurinţă şi fără o procedură specială de către Parlament. (…). În Marea Britanie, doctrina şi practica judiciară resping ideea controlului constituţionalităţii legilor. De altfel, în dreptul britanic nu se face deosebire între normele cuprinse într-o lege ordinară şi normele constituţionale. Temeiul juridic al acestei concepţii constă în considerentul că Parlamentul, fiind depozitarul suveran al puterii poporului, poate modifica fără nici o cenzură atât cutumele constituţionale, cât şi textele legislative conţinând dispoziţii cu caracter constituţional. (…). Dacă Parlamentul este suveran, legile sale au o autoritate incontestabilă faţă de puterea executivă şi de cea judecătorească. (…). Forul legislativ poate adopta orice lege şi poate abroga fără nici o restricţie legi în vigoare, chiar dacă acestea ar reglementa raporturi guvernamentale de putere. (…).


c. Este o Constituţie unanim şi, practic, fără rezerve acceptată de guvernanţi. Având rădăcini adânci în istoria politică a Marii Britanii, Constituţia acesteia este respectată ca un simbol naţional. Trăinicia ei şi legitimitatea ce-i este conferită de acceptarea sa fără rezerve conferă, la rândul lor, legitimitate instituţiilor politice britanice. (…).


� Organism unic de guvernare strategică a întregului oraş, format din primarul Londrei (ales direct) şi Adunarea Londrei (25 de membri, aleşi separat).


� http://www.sejm.gov.pl/prawo/konst/angielski/kon1.htm


� Nici Constituţia şi nici Legea privind referendumul naţional nu definesc concret problemele „de o importanţă deosebită pentru stat”. Acestea pot fi decizii politice şi nu legi. Legile nu pot fi adoptate prin intermediul unui referendum naţional, adoptarea acestora constituind prerogativa constituţională a Parlamentului.


� Legea privind referendumul naţional stipulează faptul că referendumul are caracter decizional în cazul în care:


- rezultatul majorităţii voturilor valabil exprimate asupra întrebărilor specifice a fost pozitiv/negativ;


- una din variantele soluţiilor propuse a obţinut majoritatea voturilor valabil exprimate. (art.66)


În cazul în care rezultatul are caracter decizional, organele competente ale statului vor proceda la aplicarea acestuia - prin emiterea de acte normative/ iniţierea de hotărâri - în cel mult 60 de zile de la data publicării deciziei de validare a rezultatelor referendumului în Jurnalul Oficial al Republicii Polonia.





� Legea din 14 martie 2003 privind referendumul naţional prevede competenţa Seimului de a convoca un referendum la solicitarea unui număr de minimum 500.000 de cetăţeni cu drept de vot. 


Nu pot face subiect al unui referendum naţional de iniţiativă populară: veniturile şi cheltuielile publice (îndeosebi taxele şi impozitele); problemele referitoare la apărarea statului, amnistierea. (art.60 din lege)


� http://www.en.parlamento.pt/Legislation/CRP/Constitution7th.pdf


� În termen de 2 zile de la depunerea solicitării, Preşedintele Adunării transmite textul iniţiativei, spre examinare, comisiei competente. După primirea avizului comisiei, Preşedintele poate decide admiterea iniţiativei sau retrimiterea acesteia grupului reprezentativ al iniţiatorilor (minimum 25 de cetăţeni) în vederea efectuării, în termen de 20 de zile, a modificărilor recomandate de comisia parlamentară.


După primirea textului modificat al iniţiativei, comisia parlamentară competentă elaborează un proiect de rezoluţie în care incorporează textul iniţiativei, pe care îl prezintă Preşedintelui Adunării. Rezoluţia privind organizarea referendumului se dezbate şi se supune votului în una din următoarele 10 şedinţe ale plenului. Aceasta poate fi aprobată sau respinsă de către parlamentari.


� „Art.161. Responsabilităţi politice şi legislative


Adunarea Republicii răspunde de:


a. adoptarea amendamentelor Constituţiei conform articolelor 284-289;


b. adoptarea statutelor politice şi administrative ale regiunilor autonome şi a legilor pentru alegerea membrilor Adunărilor Legislative ale acestora;


c. elaborarea de legi în toate domeniile, cu excepţia celor care, conform Constituţiei, sunt în competenţa exclusivă a Guvernului;


d. autorizarea de a legifera acordată Guvernului;


e. acordarea către Adunările Legislative ale regiunilor autonome a autorizaţiilor prevăzute în art.227(1)b;


f. amnistierea şi graţierea


g. la propunerea Guvernului, adoptarea de legi privind Opţiunile Majore pentru Planurile Naţionale şi Bugetul de Stat;


h. autorizarea Guvernului de a contracta sau acorda împrumuturi şi de a angaja alte operaţiuni de împrumut, în afara operaţiunilor de datorie flotantă, stabilind modalităţile şi condiţiile generale care guvernează aceste împrumuturi sau operaţiuni de împrumut, şi stabilind limita maximă pentru garanţiile acordate de Guvern în fiecare an;


i. ratificarea tratatelor, îndeosebi ale celor care angajează participarea Portugaliei la organizaţiile internaţionale, tratate de prietenie, de pace, de apărare, cele privind modificarea granilor şi aspecte militare, precum şi a acordurilor internaţionale al căror conţinut intră în competenţa exclusivă a Adunării, sau pe care Guvernul consideră că trebuie să le prezinte Adunării spre examinare;


j. propunerea organizării de referendumuri asupra unor probleme de interes naţional, care se prezintă Preşedintelui Republicii;


k. autorizarea şi confirmarea declaraţiilor de stare de asediu sau stare de urgenţă;


l. autorizarea Preşedintelui Republicii de a declara stare de război sau de a încheia pacea;


(….)”


� Art.164 din Constituţie consacră atribuţiile exclusive ale Parlamentului: alegerea organismelor care exercită puterea suverană; regulile care guvernează desfăşurarea referendumurilor; organizarea, funcţionarea şi activitatea Curţii Constituţionale; organizarea apărării naţionale, regulile care guvernează starea de asediu şi starea de urgenţă; dobândirea, pierderea şi redobândirea cetăţeniei portugheze, etc.


� http://www.nrsr.sk/Static/en-US/NRSR/Dokumenty/constitution.doc


� „Art.7.2. Republica Slovacia poate, prin intermediul unui tratat internaţional ratificat şi promulgat în condiţiile legii, sau în baza unui astfel de tratat, transfera exercitarea unei părţi din drepturile sale către Comunităţile Europene şi Uniunea Europeană. (…).”


� http://www.dz-rs.si/index.php?id=351&docid=25&showdoc=1


�Municipalităţile sunt comunităţi locale descentralizate, care funcţionează pe baza auto-guvernării locale. Municipalitatea este formată dintr-o localitate sau mai multe localităţi dintr-o anumită regiune, ai căror locuitori au interese şi necesităţi comune. 


Municipalitatea, precum şi delimitarea sa teritorială, se stabilesc prin lege, în urma desfăşurării unui referendum în cadrul căruia locuitorii din zona respectivă îşi exprimă voinţa asupra propunerii de înfiinţare a municipalităţii.  


� http://www.senado.es/constitu_i/index.html


� Titlul preliminar conţine prevederi referitoare la forma statului, la unitatea naţiunii, limba oficială, drapelul naţional, pluralismul politic, uniunile sindicale şi patronale, misiunea forţelor armate, rolul Constituţiei ca lege fundamentală a statului.


� Drepturile fundamentale şi libertăţile publice


� Cuprinde dispoziţii referitoare la monarhie.


� http://www.riksdagen.se/templates/R_Page____6307.aspx


� Constituţia Suediei este formată din următoarele 5 legi: Legea privind Instrumentul Guvernului; Legea privind succesiunea; Legea privind libertatea presei; Legea fundamentală privind libertatea de expresie; Legea Parlamentului.


� http://net.jogtar.hu/jr/gen/getdoc.cgi?docid=94900020.tv&dbnum=62

